Hafan > Newyddion > Cyfiawnder cymdeithasol > 2011 > Menter newydd i arwain y gwaith ar atal marwolaethau oherwydd gorddosio ar gyffuriau Newyddion\nMae menter ar gychwyn ledled Cymru i rwystro marwolaethau oherwydd camddefnyddio cyffuriau, cyhoeddodd Carl Sargeant, y Gweinidog Llywodraeth Leol a Chymunedau heddiw.\nMae “Cynllun Achub Naloxone yn y Cartref” yn cynnig pecynnau am ddim o Naloxone i ddefnyddwyr cyffuriau sydd mewn perygl o gymryd gorddos. Mae’r cyhoeddiad yn cael ei wneud mewn cynhadledd o dan ofal Prosiect Cyffuriau Abertawe am lwyddiant Naloxone fel antidôt (gwrthwenwyn) ar gyfer pobl sy’n gorddosio ar heroin.\n“Mae tystiolaeth gref yn yr ardaloedd sydd wedi bod yn defnyddio Naloxone ei fod yn lleihau nifer y marwolaethau ynghyd â’r achosion o orddosio, a dyna pam mae Llywodraeth Cynulliad am roi’r fenter ar waith ledled y wlad.\n“Mae camddefnyddio sylweddau yn cael effaith ddeifiol ar unigolion a’u teuluoedd a’u ffrindiau. Nod ein strategaeth 10 mlynedd ar gamddefnyddio sylweddau “Gweithio gyda’r Gilydd i Leihau Niwed”yw lleihau’r niwed sy’n cael ei achosi gan gyffuriau a helpu pobl i leihau eu dibyniaeth ar sylweddau trwy weithio gyda phartneriaid fel Prosiect Cyffuriau Abertawe. “Rwy’n gobeithio y bydd ein cyhoeddiad heddiw am Gynllun Achub Naloxone yn y Cartref yn ein helpu i wireddu’n hymrwymiad i leihau’r nifer sy’n marw oherwydd cyffuriau yng Nghymru.”


Wythnos Arbed Ynni | Pigion\nWythnos Arbed Ynni\nErthygl gan Matthew McLeod, Gwasanaeth Ymchwil Cynulliad Cenedlaethol Cymru\nDechreuodd Wythnos Arbed Ynni ddydd Llun, a phrin y gellid dewis amser mwy perthnasol yn dilyn cyhoeddiadau gan nifer o’r cyflenwyr ynni mawr eu bod am godi prisiau ynni. Hyd yma, cyhoeddwyd y byddant yn codi rhwng 8 a 10 y cant. Ymgyrch gan yr Ymddiriedolaeth Arbed Ynni yw hon a’i nod yw hyrwyddo dulliau o arbed ynni a helpu pobl i ddefnyddio ffyrdd newydd o arbed ynni yn y cartref ac yn y gwaith. Corff annibynnol a diduedd yw’r Ymddiriedolaeth Arbed Ynni, a chaiff ei ariannu gan Lywodraeth Cymru, sy’n cynnig gwybodaeth i helpu pobl i arbed ynni a lleihau allyriadau carbon. Dim ond un o blith nifer o’r ymgyrchoedd a’r rhaglenni y mae’n eu trefnu i wneud hyn yw wythnos arbed ynni.\nDrwy gydol yr wythnos, cynigir awgrymiadau arbenigol yn ymwneud â’r maes arbed ynni cyfan. Bydd y rhain yn amrywio o wella’r cartref i newid ymddygiad a’r bwriad yw annog pobl i ddefnyddio llai o ynni a lleihau eu biliau ynni. Mae blog yr Ymddiriedolaeth Arbed Ynni yn cynnwys cynllun pedwar pwynt i deuluoedd fedru gweld y dewisiadau sylfaenol sydd ar gael iddynt i’w helpu i arbed ynni:\nRheoli’r system wresogi’n iawn: canolbwyntio ar wresogi ystafelleodd sy’n cael eu defnyddio.\nAtal drafftiau: ffordd rad a hawdd o sicrhau nad yw gwres yn dianc ac sy’n angenrheidiol ym mhob cartref heblaw’r cartrefi diweddaraf, mae’n debyg.\nInswleiddio: arbed gwres rhag dianc drwy waliau, lloriau, toeau, drysau a ffenestri drwy ddefnyddio nifer o wahanol ddulliau sy’n amrywio o ran pris.\nSystemau gwresogi effeithiol: sut y gallech arbed arian drwy ddefnyddio’r tanwydd rhataf a’r system wresogi fwyaf effeithiol.\nArbed ynni yng Nghymru\nLlywodraeth y DU sy’n gyfrifol am arbed ynni yng Nghymru ond mae un eithriad – mae gan Lywodraeth Cymru bwerau i annog pobl i arbed ynni drwy ddulliau nad ydynt yn cynnwys gwaharddiadau neu reoliadau.\nMae Llywodraeth Cymru wedi defnyddio’i phwerau i ariannu dau gynllun (Nyth ac Arbed) sy’n hyrwyddo mesurau i wella cartrefi er mwyn arbed ynni. Mae’r rhain yn cyd-fynd â dau gynllun gan Lywodraeth y DU: y Fargen Werdd a Rhwymedigaeth y Cwmnïau Ynni. Dyma fraslun o’r pedwar cynllun:\nNyth – Cynllun a ariennir gan Lywodraeth Cymru i leihau nifer y teuluoedd sy’n wynebu tlodi tanwydd drwy wella’u cartrefi er mwyn arbed ynni a lleihau eu biliau ynni. Caiff y cynllun ei lywio gan y cwsmer a rhaid bodloni meini prawf cymhwyster.\nArbed – Cynllun a ariennir yn rhannol gan Lywodraeth Cymru drwy Gronfa Datblygu Rhanbarthol Ewrop. Ei nod yw mynd i’r afael â’r newid yn yr hinsawdd a lleihau tlodi tanwydd gan roi hwb i’r economi drwy wella cartrefi mewn ardaloedd cyfan. Rhaid i awdurdodau lleol wneud cais am yr arian.\nY Fargen Werdd – Cynllun a weinyddir gan Lywodraeth y DU i roi arian i deuluoedd i wella’u cartrefi er mwyn arbed ynni. Bwriedir i’r arian gael ei ad-dalu drwy’r bil trydan, ac ni fydd yr ad-daliadau’n fwy na’r arbedion a wnaed drwy wella’r cartref.\nRhwymedigaeth Cwmni Ynni (ECO) – Cynllun a weinyddir gan Lywodraeth y DU sy’n ei gwneud yn ofynnol i gwmnïau ynni mawr wella cartrefi i leihau allyriadau carbon a lleihau biliau ynni. Caiff cartrefi incwm isel a chartrefi agored i niwed eu targedu’n benodol. Yn ei chyllideb ddrafft 2014-15 mae Llywodraeth Cymru wedi dyrannu £32.3m o arian cyfalaf ychwanegol i sicrhau buddsoddiad preifat allanol ychwanegol drwy ECO.\nI gael yr awgrymiadau diweddaraf am arbed ynni neu wybodaeth am y maes arbed ynni cyfan, sy’n amrywio o gynhyrchu ynni adnewyddadwy i’r grantiau sydd ar gael gan Lywodraeth Cymru ar gyfer mesurau arbed ynni, (ee Nyth), ewch i wefan yr Ymddiriedolaeth Arbed Ynni neu cofrestrwch i gael y cylchlythyr.\nI gael rhagor o wybodaeth am yr arian sydd ar gael i deuluoedd unigol, darllenwch Daflen Wybodaeth y Gwasanaeth Ymchwil: Cyllid a Gwybodaeth: Gwella, trwsio ac addasu tai\nYnni, Yr amgylchedd\tPost navigation\n← Y Gymraeg a deddfwriaeth – y sefyllfa ddiweddaraf\tCyhoeddiad Newydd: Amseroedd Aros rhwng Atgyfeirio a Thriniaeth yn y Gwasanaeth Iechyd Gwladol →


Senedd Ieuenctid y DU yn cymryd drosodd siambr Tŷ’r Cyffredin am drafodaeth\nAr 10 Tachwedd 2017, eisteddodd aelodau’r Senedd Ieuenctid yn siambr Tŷ’r Cyffredin i drafod y materion roeddent wedi penderfynu eu bod yn flaenoriaethau.\nLlefarydd Tŷ’r Cyffredin, y Gwir Anrh John Bercow AS, a gadeiriodd y drafodaeth, a gwmpasodd amrediad i bynciau; cwricwlwm i baratoi pobl ifanc am fywyd, trafnidiaeth, pyrth profiad gwaith i bobl 11-18 oed, caniatáu’r hawl i bleidleisio i bobl 16 a 17 oed ac amddiffyn pobl LGBT+.\nYn ogystal, nodan nhw 50 mlynedd ers dad-droseddoli cyfunrywioldeb yn y DU drwy rannu eu myfyrdodau ar fywyd i bobl ifanc LGBT+, 50 mlynedd ers hynny.\nAr ddiwedd y trafodaethau, pleidleisiodd Aelodau’r Senedd Ieuenctid ar eu hymgyrch ar gyfer y flwyddyn nesaf. Penderfynan nhw ganolbwyntio ar ostwng yr oedran pleidleisio i 16 a chwricwlwm am fywyd yn 2018. Caiff yr ymgyrchoedd hyn eu lansio’n ffurfiol yn ystod diwrnod gweithredu Senedd Ieuenctid y DU yn Ionawr 2018.\nI ddarllen mwy am y diwrnod, cewch fynd i wefan Senedd Ieuenctid y DU yma. Os hoffech chi ddarllen trawsgrifiadau swyddogol Hansard o’r trafodaethau, cewch lawrlwytho copi yma, a gwylio cofnod o’r drafodaeth ar safle ffrwd fyw y senedd, parliamentlive.tv


“Anabledd Cyfreithiol?” Trawsnewid diwylliant y proffesiwn cyfreithiol – Cardiff Business School blog - Cardiff University\n“Anabledd Cyfreithiol?” Trawsnewid diwylliant y proffesiwn cyfreithiol\nIs-adran Cyfreithwyr ag Anableddau\nYmchwil Anabledd i Fyw a Dysgu Annibynnol\nYr Athro Debbie Foster a’r Arglwydd Holmes mewn trafodaeth ynghylch cau’r bwlch cyflogaeth ar gyfer pobl anabl | © Natasha Hirst\nYn ein postiad diweddaraf, mae’r Athro Debbie Foster yn sôn am ei phrosiect ymchwil cyfredol ynghylch profiadau gyrfa pobl ag anabledd sy’n gweithio ar draws y proffesiwn cyfreithiol, ac yn esbonio un o egwyddorion allweddol yr ymchwil – cyd-gynhyrchu.\nErs blwyddyn bellach, ochr yn ochr â’m cyd-ymchwilydd Natasha Hirst, rwyf wedi gweithio gydag Is-adran Cyfreithwyr ag Anableddau (LDD) Cymdeithas y Gyfraith i gyd-gynhyrchu ymchwil sy’n ceisio darganfod pam fod pobl ag anabledd fel petaent yn annisgwyl yn y proffesiwn cyfreithiol, a beth arall allai gael ei wneud i greu diwylliant o gynhwysiant a mynediad?\n“Proffesiwn yw hwn sy’n ceisio hybu delwedd o gyfle cyfartal, tegwch a chynhwysiant, ond er bod ymchwil ar gael ynghylch grwpiau eraill sydd â nodweddion gwarchodedig o dan y gyfraith, ein prosiect ni yw’r cyntaf o’i fath ynghylch pobl ag anabledd.”\nRydym wedi cael ein hariannu gan y rhaglen Ymchwil Anabledd i Fyw a Dysgu Annibynnol (DRILL), ac yn casglu data mewn 3 chyfnod, gan ddefnyddio dulliau lluosog.\nCynhaliwyd wyth grŵp ffocws yng Nghymru a Lloegr gyda gweithwyr cyfreithiol proffesiynol oedd ag anabledd er mwyn canfod pa faterion roedden nhw’n teimlo oedd yn bwysig. Sefydlwyd grŵp cyfeirio ymchwil oedd yn cynnwys cyfreithwyr, bargyfreithwyr a phara-gyfreithwyr ag anabledd i’n cynghori. Ar sail canfyddiadau’r grŵp ffocws, cychwynnwyd ar gyfweliadau unigol ym mis Awst. Bydd y rhain yn llywio cyfnod olaf casglu’r data – holiadur ar raddfa fawr.\nMae cyd-gynhyrchu yn greiddiol i raglen DRILL a’r prosiectau y mae’n eu hariannu, gan sicrhau bod pobl ag anabledd yn arwain ac yn cyd-gynhyrchu dyluniad a chyflwyniad gwaith ymchwil mewn partneriaeth gyfartal ag academyddion.\nMae hyn yn hanfodol er mwyn sicrhau bod gwaith ymchwil yn digwydd gyda model cymdeithasol anabledd yn y canol, ac yn cynhyrchu tystiolaeth a fydd yn cael effaith ar y blaenoriaethau a nodwyd gan bobl ag anabledd eu hunain.\nAdnodd na fanteisiwyd arno\nYn ein barn ni mae pobl ag anabledd sy’n ceisio gweithio ac ymarfer o fewn y proffesiwn cyfreithiol yn adnodd na fanteisiwyd arno.\nYn ystod y gwaith ymchwil rwyf wedi cwrdd ag unigolion huawdl sydd â chymwysterau ardderchog, ac sy’n teimlo’n angerddol ynghylch cyfiawnder.\n“Mae eu huchelgais, eu dyfalbarhad, eu penderfyniad, a’u sgiliau ardderchog o ran datrys problemau – a ddysgwyd yn aml o ganlyniad i reoli eu nam yn llwyddiannus – wedi golygu eu bod wedi cyflawni mewn amgylchedd hynod gystadleuol, yn aml er gwaethaf presenoldeb agweddau sy’n eu hanablu.”\nNodweddion yw’r rhain sy’n dwyn budd i gyflogwyr.\nFodd bynnag, mae ein canfyddiadau’n awgrymu bod profiadau cadarnhaol o gefnogaeth, agweddau da ac addasiadau rhesymol priodol yn digwydd ar hap i ryw raddau.\nY da, y drwg a’r afresymol\nMae’r Athro Debbie Foster a Natasha Hirst yn lansio eu prosiect gydag LDD | © Natasha Hirst\nMae arwyddion cynnar bod enghreifftiau o arfer da yn dod o dan ddylanwad y sector lle ceir cyflogaeth rhywun, y math o gyfraith a arferir, maint a lleoliad y cwmni, lefel y swydd a rôl cymalau cydraddoldeb mewn contractau caffael.\nMae enghreifftiau cadarn o ymddygiad, uwch-gydweithwyr cefnogol a phresenoldeb mentoriaid a rhwydweithiau yn bwysig i alluogi datblygiad gyrfa.\nSoniodd cyfran fawr o gyfranogwyr y grŵp ffocws am achosion o gamwahaniaethu oedd yn gysylltiedig â’u nam.\nO gyfuno hyn â dealltwriaeth wael o addasiadau rhesymol a sut gall namau a chyflyrau iechyd amrywio, cawsom fod amharodrwydd i ddatgelu i gyflogwyr, yn arbennig ymhlith gweithwyr cyfreithiol proffesiynol gyrfa gynnar oedd â namau anweladwy, a bod hynny yn ei dro yn atal unigolion rhag cael mynediad i gefnogaeth.\nMae arferion gweithio anhyblyg, sy’n aml wedi dyddio, absenoldeb dylunio llawn dychymyg mewn swyddi, ynghyd ag amharodrwydd i ddefnyddio technoleg newydd yn llawn, yn cyfyngu ar gyfleoedd pobl anabl a datblygiad eu gyrfa.\nMae’r proffesiwn yn gyffredinol heb offer da i ragweld addasiadau rhesymol. Fodd bynnag, mae hyn yn arbennig o drafferthus adeg dechrau gyrfa oherwydd nad oes contractau hyfforddi rhan amser neu hyblyg ar gael.\n“Mae benywod ym maes y gyfraith wedi ymgyrchu ers meitin i sicrhau newidiadau i arferion gwaith hyblyg, a gallwn weld posibiliadau i symud ymlaen gyda buddiannau pwysig sy’n gorgyffwrdd petai’r grwpiau hyn yn gweithio gyda’i gilydd.”\nTystiolaeth ac atebion\nAr hyn o bryd rydym ni’n dadansoddi data cyfoethog a gasglwyd mewn cyfweliadau un i un gyda chyfreithwyr, bargyfreithwyr, barnwyr, para-gyfreithwyr a hyfforddeion sydd ag anabledd. Bydd hyn yn darparu darlun llawer mwy cynhwysfawr o’r problemau a wynebir ar draws y proffesiwn, ond bydd hefyd yn helpu i ganfod atebion posibl, yr ydym ni a’n sefydliad partner, LDD Cymdeithas y Gyfraith, yn bwriadu eu harchwilio ymhellach gyda chyfryngau newid allweddol yn y proffesiwn.\nMae DRILL yn cael ei ariannu gan Gronfa’r Loteri Fawr, a’i chyflwyno gan Disability Rights UK, Disability Action (yng Ngogledd Iwerddon), Inclusion Scotland ac Anabledd Cymru.\nMae Deborah Foster yn Athro Cysylltiadau Cyflogaeth ac Amrywiaeth yn Ysgol Busnes Caerdydd.\nMae Natasha Hirst yn ymchwilydd ac yn newyddiadurwr ffotograffig annibynnol.\nSeiliwyd y postiad hwn ar eitem a ymddangosodd yn wreiddiol ar Scope’s Online Community.


Ymdrin â chwyn yn erbyn y pennaeth, Gwasanaethau Governors Cymru\n_Trafodaeth – Ysgol Uwchradd\nGwnaed cwyn dyletswydd gofal yn erbyn y pennaeth gan aelod o staff.\nDilynwyd y polisi Dyletswydd Gofal a chynhaliwyd trafodaethau anffurfiol. Rhoddwyd cymorth gan adran AD yr Awdurdod Lleol – cyngor, dogfennau ac ati.\nNid oedd camau anffurfiol yn llwyddiannus. Yna, cychwynnwyd gweithdrefnau ffurfiol a chyflogwyd ymchwilydd annibynnol. Rhoddwyd cylch gorchwyl manwl i’r ymchwilydd i ymchwilio, a chynhaliodd gyfarfodydd wyneb yn wyneb rheolaidd, galwadau ffôn, anfonwyd negeseuon e-bost at y partïon perthnasol.\nMae’n rhaid bod gan bob ysgol bolisi cwynion i ymdrin â materion a allai fod gan staff ynglŷn â’u bywyd gwaith yn yr ysgol. Proses 3 cham ydyw fel arfer, gyda cham anffurfiol yn gyntaf.\nRoedd yn anffodus na ellid datrys y mater yn anffurfiol yn y lle cyntaf, ond mae hyn yn digwydd weithiau.\nMae’n ymddangos bod yr ymchwilydd wedi cael brîff caeth o ran beth i ymchwilio iddo – mae hyn yn gam pwysig yn y broses i sicrhau bod yr ymchwilydd yn ymwybodol o’i gylch gorchwyl ar gyfer yr ymchwiliad ac nad yw’n gwyro oddi wrtho.\nMae ACAS wedi cynhyrchu gwybodaeth am ymdrin â chwynion yn y gwaith ond, yn y pen draw, byddai’n rhaid i’r ysgol ddilyn y polisi y cytunwyd arno ac a fabwysiadwyd gan y corff llywodraethu.\nTybir bod y mater ar Gam 2 o’r weithdrefn bellach. Byddai’r ymchwilydd yn llunio adroddiad yn seiliedig ar y dystiolaeth a gasglwyd gan yr aelod o staff a’r pennaeth, yn ogystal ag unrhyw dystion. Yna, byddai penderfyniad yn cael ei wneud ynglŷn â ph’un a yw’r gŵyn yn cael ei chynnal ai peidio.\nA fu’n rhaid i’ch corff llywodraethu ymdrin â chwyn yn erbyn y pennaeth?\nPa brosesau a pholisïau fyddech chi’n eu dilyn pe byddai cwyn dyletswydd gofal yn cael ei gwneud yn erbyn uwch aelod o staff?


Welsh Beef & Lamb :: Alyn Williams Siancen Flaen Cig Oen Cymru wedi'i brwysio a'i choginio mewn Sosban Bwysedd\nAlyn Williams Siancen Flaen Cig Oen Cymru wedi'i brwysio a'i choginio mewn Sosban Bwysedd\nTorrwch y llysiau yn ddarnau tua 2cm o faint. Cynheswch badell drom dros wres canolig ac ychwanegwch olew. Gorchuddiwch y siancod cig oen yn ysgafn mewn blawd ac ychwanegwch ddigon o halen. Browniwch y siancod yn ysgafn yn yr olew ac yna eu rhoi yn y sosban bwysedd.\nYchwanegwch dalp o fenyn a mwy o olew i'r badell a choginiwch y llysiau, gan droi'n aml, nes eu bod yn frown euraidd. Ychwanegwch ychydig o halen i'r llysiau ac ychwanegwch y perlysiau, y piwrî tomato a'r tomatos tun gan eu cymysgu. Coginiwch am dri munud arall dros wres canolig.\nYchwanegwch y gwin, codwch y cymysgedd i'r berw a'i fudferwi hyd nes iddo haneru. Ychwanegwch y stoc poeth a'i droi. Arllwyswch gynnwys y badell dros y cig oen yn y sosban bwysedd, gorchuddiwch â chaead a choginiwch y cyfan ar y pwysedd uchaf posibl am tua 45 munud.\nCynheswch y ffwrn i 180°C/marc nwy 4.\nGwnewch y stwnsh pannas tra bod y siancod cig oen yn coginio. Pobwch y tatws am 25 munud, tynnwch y cnawd allan â llwy a thorrwch y crwyn yn fras yn ddarnau bach a'u rhoi i un ochr.\nPliciwch y pannas a'u creiddio. Rhowch y plicion a'r creiddiau mewn sosban a rhowch y pannas wedi'u plicio a'u creiddio i un ochr nes bod eu hangen. Gorchuddiwch y plicion a'r creiddiau mewn dŵr a'u codi i'r berw. Trowch y gwres i lawr a mudferwch am 20-30 munud, yna gadewch iddynt oeri a'u pasio drwy hidlydd mân. Caiff y stoc pannas hwn ei ddefnyddio yn ddiweddarach.\nTorrwch 4 panasen yn ddarnau 2cm o faint a sleisiwch y bumed banasen yn ddarnau hir, cyfartal.\nRhowch ychydig o olew a thalp o fenyn mewn padell dros wres canolig, ychwanegwch y darnau pannas 2cm a'u coginio, gan eu troi'n rheolaidd, am tua 8 munud, neu nes eu bod yn feddal. Ychwanegwch lwy fwrdd o ddŵr o bryd i'w gilydd er mwyn eu hatal rhag llosgi. Pan fyddant wedi'u coginio, draeniwch y pannas gan ddefnyddio colandr.\nMudferwch badell o ddŵr a halen, ychwanegwch y darnau hirach o bannas a'u coginio nes eu bod yn feddal. Draeniwch y pannas a gadewch iddynt stemio a sychu am ychydig o funudau. Rhowch fwy o olew a thalp o fenyn arall mewn padell, ychwanegwch y pannas a'u coginio dros wres isel am 15 munud, gan frasteru gyda'r olew a menyn ac ychwanegu ychydig o'r stoc pannas bob ychydig o funudau. Cadwch hwy yn gynnes nes iddynt gael eu gweini\nRhowch y tatws a'r pannas wedi'u coginio a'u deisio mewn powlen, ychwanegwch hanner y taragon wedi'i dorri a llwy fwrdd o'r persli wedi'i dorri. Ychwanegwch halen a phupur a chymysgwch y cyfan yn dda. Os yw'r cymysgedd ychydig yn sych, ychwanegwch ychydig o'r hylif coginio neu fenyn er mwyn dod a'r cyfan\nGan ddefnyddio cylch metel, siapiwch y stwnsh yn batis bach, a'u rhoi yn yr oergell am 10 munud i'w caledu. Cyn gweini, ffriwch y patis mewn menyn neu olew nes eu bod yn lliw brown euraidd dwfn, gan ofalu nad ydynt yn torri.\nPan fydd y siancod wedi gorffen coginio, tynnwch hwy o'r sosban bwysedd a'u rhoi i un ochr mewn man cynnes. Hidlwch y sudd i sosban neu jwg glân, a'i leihau nes ei fod ychydig yn fwy trwchus, gan ychwanegu halen a phupur fel y dymunir\nTorrwch y cig moch yn ddarnau 1cm o faint a'u ffrio nes eu bod yn eithaf crimp. Ychwanegwch y saws wedi'i leihau a mudferwch am ddau funud i roi cyfle i'r blas cig moch ddod i'r amlwg. Ychwanegwch y persli a'r taragon sydd ar ôl, gan roi'r siancod cig oen yn ôl yn y saws a thywallt y saws drostynt nes eu bod yn boeth.\nI weini, rhowch y stwnsh mewn powlen, ychwanegwch y siancod cig oen a'u gorchuddio â digon o saws a chig moch, gan weini ar unwaith.\n4 siancen flaen o Gig Oen Cymru, pob un yn pwyso oddeutu 250g\n1 tun o domatos 200ml o win gwyn\n1.5l o stoc cig oen, poeth\n4 sleisen drwchus o gig moch brith, mwg\n2 daten Maris Piper\n4 llwy fwrdd o bersli wedi'i dorri\n1 llwy fwrdd o daragon wedi'i dorri\nCytledi Cig Oen Cymru gyda saws garlleg a pherlysiau cyflym\nStecen syrlwyn gyda menyn persli a rhuddygl poeth


Dysgu sut i wneud Coctel Rwsiaidd Gwyn Gwyn\nCoctel Bwyd Americanaidd Coctelau Vodca\nY Rysáit Rwsiaidd Gwyn: Yfed Fodca Hawdd Byddwch Chi'n Caru\nMae'r Rwseg gwyn ymhlith y coctelau fodca gorau, hawsaf a mwyaf poblogaidd y byddwch yn dod ar eu traws. Mae'n wirod syml - dim ond fodca, gwirod coffi ac hufen. Heb amheuaeth, dyma ddiod y dylai pob bartender ei wybod a dylai pob yfed fod yn blasu.\nMae'r gymysgedd hufennog i'r Rwsiaidd yr un mor enwog , mae'r rysáit hwn yn deillio o ddau gysêt a gafodd eu taro yn y 1930au. Nid tan y 60au cynnar oedd y Rwsiaid "gwyn" a "du" yn cael eu hysgrifennu i lawr yn y canllawiau. Ers yr amser hwnnw, ni fu unrhyw ddiod yn yfed.\nBeth sydd ddim i garu? Rydych chi'n cael y fodca yn cyd-fynd â blas coffi mewn coctel hufenog, hufennog . Mae'n ddiod hawdd ei gysylltu ac un sy'n gyflwyniad da i'r byd coctel. Mewn gwirionedd, mae mor flasus y gall un sylwi arno fod alcohol ynddo ac mae hyn wedi bwydo poblogrwydd y diod yn unig.\nMwynhewch Rwsiaidd gwyn ar ôl cinio, yn ystod awr hapus , neu ar unrhyw adeg rydych chi'n chwilio am ddiod cyflym a hyfryd.\nArllwyswch y cynhwysion i mewn i wydr hen ffasiwn sy'n llawn iâ .\nGosodwch hi Os ydych chi'n hoffi\nProfwch eich sgiliau bartending ac arnofio yr hufen ar ben y gwirodydd a'r rhew. Efallai y bydd angen rhywfaint o ymarfer arnoch i gael haen glân, ond mae'n gwneud diodydd gwych. Gweinwch hyn gyda gwellt a chaniatáu i'r yfwr droi'r cynhwysion fel y maent yn ei hoffi.\nDewiswch eich Vodca\nY cwestiwn mwyaf gyda'r Rwsiaidd gwyn yw pa fodca i'w ddefnyddio.\nYr ateb syml yw: beth bynnag yr hoffech. Yn well eto, os ydych chi'n ceisio arbed arian yn eich bar cartref , dyma'r ddiod delfrydol.\nMae yna lawer o flasu gwych a vodkas rhad ar gael i'w dewis. Nid yw hon yn fasca martini a bydd blasau trwm y cynhwysion eraill yn cuddio unrhyw amhureddau yn y fodca a ddefnyddir. Ewch ymlaen, achubwch ychydig o bychod a deimlo'n rhydd i ddefnyddio'ch hoff fodca "da" ar gyfer y ddiod hon.\nY Rwsiaidd gwyn yw'r diod cymysg perffaith ar gyfer arbrofion fodca blas hefyd. Drwy ddechrau gyda chwythu mefus neu fafon , gallwch ychwanegu dimensiwn ffrwythlon i wneud y diod yn ddiddorol iawn. Mae hyn hefyd yn ddefnydd da ar gyfer y cacennau blasus a'r hufen chwistrellu vodkas , espresso, siocled a vanilla vodkas hefyd yn ddewisiadau gwych.\nKahlua ac Ar Draws\nKahlua yw'r gwirod coffi mwyaf poblogaidd a ddefnyddir mewn Rwsiaidd gwyn. Eto, mae yna lawer o opsiynau eraill ar gael. Rhowch gynnig ar y gwirod coffi o Firelit, y Fargen Newydd, neu Leopold Bros. Fe fyddwch chi'n synnu ar y gwahaniaeth a gall un ddisodli Kahlua yn bar yn eich bar. Cofiwch, dim ond oherwydd ei fod yn fwyaf cyffredin, nid yw'n golygu mai dyma'r gorau.\nBydd rhai yfwyr gwyn Rwsia hefyd yn newid y gwirod yn gyfan gwbl. Mae Amaretto yn opsiwn poblogaidd ac os ydych chi'n mynd â hynny, rydych chi wedi gwneud almonau tost wedi'i rostio , nid gwir Rwsiaidd gwyn.\nMwynhewch yr Hufen Lliwgar\nMae hufen yfed yn ymddangos fel cynhwysyn hawdd arall, er bod gennych ychydig o opsiynau yma hefyd. Mae hufen trwm yn ddewis poblogaidd oherwydd, er ei fod yn fwy trwchus, dim ond ychydig bach sy'n cael ei ddefnyddio yn y diod.\nMae mewn gwirionedd yn dod yn ysgafnach wrth i'r rhew foddi tra'n rhoi gwead lush i'r gwyn Rwsiaidd.\nMae hufen ysgafn a hanner a hanner yn rhagolygon da hefyd. Bydd rhai yfwyr yn defnyddio llaeth cyflawn am y ffaith syml bod mwy o bobl yn rhoi llaeth yn yr oergell nag hufen. Fodd bynnag, mae llaeth yn tueddu i gynhyrchu diod yn hytrach na denau.\nOs yw'n well gennych (neu angen) er mwyn osgoi llaeth, gellir gwneud yfed yn gwbl dda gydag unrhyw ddewis llaeth. Gellir defnyddio soi, almon, reis, neu unrhyw un o'r "llaeth" arall.\nNi waeth pa hufen rydych chi'n ei ddewis, gwnewch yn siŵr ei bod yn ffres neu os byddwch chi'n gwastraffu gwirodydd. Gwiriwch y dyddiadau dod i ben cyn i chi arllwys.\nPa mor gryf ydy'r Rwsiaidd Gwyn?\nPe baem ni'n defnyddio fodca 80 brawf ac yn cymysgu'r Rwsiaidd gwyn yn ôl y rysáit uchod, byddai oddeutu 24 y cant ABV (48 prawf) . Er y bydd yn braidd braidd wrth iâ'r rhew foddi, mae'n coctel godidog ac ychydig yn fwy cryf nag y gallech feddwl, felly ei gymryd yn hawdd.\nCoctelau tebyg i'r Rwsiaidd Gwyn\nMae yna nifer o gocsiliau fodca sy'n debyg iawn i'r Rwsiaidd gwyn y gallech chi hefyd eu ceisio hefyd. Gallwch hyd yn oed drawsnewid y Rwsia gwyn i mewn i pop rhew wedi'i rewi os hoffech chi. Mae'n rysáit hwyl i'w chwarae, felly defnyddiwch hi fel ysbrydoliaeth.\nBull Brave - Rwsia du gyda tequila.\nColorado Bulldog - Ychwanegwch cola i greu rhyw fath o deimlo arnofio cwrw gwraidd.\nAdar Dirty - Rhowch y gwyn Rwsiaidd yn ysgwyd yn gyflym ar y diwedd.\nMam Gwyn Budr - Symudwch y fodca allan am frandi.\nMudslide - Sgipio'r hufen ac arllwys gwirod hufen Iwerddon yn lle hynny.\nSmith & Kearns - Ewch heibio i'r fodca, newid o hufen i hanner a hanner, ac ychwanegu soda clwb. Cadwch y fodca ar gyfer Smith & Wesson.\nSneaky Pete - Amnewid y fodca gyda whisgi rhyg.\nRysáit Martini Mint ChocoChata\nRysáit Bêl Mêl\nFlamingo Pinc UV\nTeca Ffôt a Te Infwydod Ysbwriel\n10 Cymysgedd Deunydd Mintiau DIY Great\nA all llysiau bwyta burum?\nY 9 Grills Bach Gorau i'w Prynu yn 2018\nQueso Fresco a Queso Blanco - Diffiniad o Queso Fresco\nRysáit Curry Cyw Iâr\nRysáit Bara Amish Tatws\nRysáit Reis Llysiau Shanghai\nA yw'n bosib gwneud Confit Llysiau?\nRysáit Cig Eidion Corned (Wedi'i Wneud o Fysged Cig Eidion)\nPasta Bowtie Gyda Cyw iâr a Cwniogau\nPie Derwen Siocled Kentucky Derby\nDechreuwch Gyda Ffiledi Pysgod\nRyseitiau ar gyfer Dydd Ffolant - Día De San Valentin\nRysáit Salad Broccoli Oer Sesame (Parve)


Smashwords – Books Tagged "welsh language"\nBooks tagged: welsh language\nFound 4 results Buddug, Brenhines Iceni Prydain\nNonfiction » Children's Books » Biography & Autobiography / Cultural Heritage, Nonfiction » History » European Pam fod cigfran y Modron yn crochlefain? Dim ond Prydeinwyr gyda rhyddid yn eu calon sy’n gwybod! Yn 43 OC mae Rhufain bron yn sicr o’u concwest dros Brydain – nes i Prasutagus, Brenin yr Iceni, ddigwydd cyfarfod caethforwyn o dras frenhinol llwyth yr Aedui yng Ngâl wedi iddi ddianc oddi wrth ei meistres Rufeinig. Newidiodd y cyfarfod hwn dynged Ynys Prydain am byth. Learn Welsh With Jokes 2 - Dysgu Cymraeg gyda jôcs 2\nNonfiction » Language Instruction » Celtic Languages Learn Welsh With Jokes 2 is a collection of 100 more jokes in easy Welsh with English translations. A great way for you to practise your Welsh and have fun at the same time. Invasion: Pendyffryn: The Conquerors: Book 1


EVANS, EVAN HERBER (1836 - 1896), gweinidog Annibynnol a phrifathro coleg diwinyddol | Y Bywgraffiadur Cymreig\nEVANS, EVAN HERBER (1836 - 1896), gweinidog Annibynnol a phrifathro coleg diwinyddol\nEnw: Evan Herber Evans\nGalwedigaeth: gweinidog Annibynnol a phrifathro coleg diwinyddol\nGanwyd yn Pant-yr-onnen, ger Castellnewydd Emlyn, 5 Gorffennaf 1836. Cafodd addysg fore oes yng Nghastellnewydd Emlyn, Pont Sely, a Llechryd. Bu'n gweini mewn siopau dillad yn Rhydlewis, Pontypridd, Merthyr Tydfil, a Lerpwl. Yn Lerpwl, daeth i gyfathrach agos â Dr. John Thomas. Ar ei gymhelliad ef ac eglwys y Tabernacl, dechreuodd bregethu yn 1857; bu am dymor yn y Coleg Normal, Abertawe, ac yng Ngholeg Aberhonddu, 1858-62. Ordeiniwyd ef yn Libanus, Treforus, 25 a 26 Mehefin 1862, yn olynydd Thomas Jones, un o bregethwyr enwocaf ei oes. Symudodd, 1865, i Salem, Caernarfon, lle y treuliodd weddill ei oes fel gweinidog hyd Rhagfyr 1892, pryd y penodwyd ef yn brifathro Coleg Bala-Bangor yn olynydd i Thomas Lewis. Bu'n hwyrfrydig i dderbyn y brifathrawiaeth ac wedi gweld na allai gadw ymlaen mewn dwy swydd y rhoddodd heibio ei ofalaeth yn Salem, Caernarfon. Dechreuodd ar ei waith ym Mangor yn Ionawr 1893, a thraddododd ei bregeth ymadawol yn Salem ar 25 Chwefror 1894. Bu farw 30 Rhagfyr 1896.\nEnillodd ei blwyf fel un o bregethwyr amlycaf ein cenedl yn gynnar yn ei weinidogaeth. Cymerth ran flaenllaw ym mudiadau addysgol, cymdeithasol, gwleidyddol, a chrefyddol ei genedl. Am ei wasanaeth i addysg a sefydliadau dyrchafol, dyrchafwyd ef yn ustus heddwch. Derbyniodd anrhydedd uchaf ei enwad yng Nghymru a Lloegr - cadair Undeb yr Annibynwyr Cymraeg yn 1886 a chadair Undeb Cynulleidfaol Lloegr a Chymru yn 1892. Pregethwr ydoedd yn gyntaf, yn olaf, ac yn bennaf. Ni fu cymaint o alw ar neb arall yn ei gyfnod fel darlithydd a phregethwr. Yr oedd yn olyniaeth ' Hiraethog ' fel darlithydd. Yn ei ddarlithiau, ar Livingstone a Cromwell, cafwyd patrwm o arddull areithio pur; yn ei bregethu, patrwm o ddawn huawdl, eneiniedig - y rhywogaeth o ddawn sydd yn ysgwyd cynulleidfa. Ceid llawer o nodweddion Spurgeon a Moody yn ei bregethau. Dewiswyd ef yn un o olygyddion Y Dysgedydd yn 1874; bu'n olygydd y cyhoeddiad o 1880 hyd ei farwolaeth. Bendith fwyaf ei flynyddoedd olaf oedd ei wasanaeth i'w enwad wrth ymgymryd â bod yn brifathro Coleg Bala-Bangor. Bu'n darlithio ar 'Bregethu' yn y coleg (1889-93), ac yn brifathro 1893-6. Mawr oedd ei ofal dros y myfyrwyr, a'i holl fryd ar eu cymhwyso yn yr alwedigaeth yr oedd ef ei hun yn addurn iddi.\nH. Elvet Lewis, Cofiant y Parch. E. Herber Evans, D.D., Caernarfon (1901)\nUndeb yr Annibynwyr Cymraeg (Bangor 1936)\nOwen, J. D., (1953). EVANS, EVAN HERBER (1836 - 1896), gweinidog Annibynnol a phrifathro coleg diwinyddol. Y Bywgraffiadur Cymreig. Adferwyd 6 Gor 2022, o https://bywgraffiadur.cymru/article/c-EVAN-HER-1836


Ynysoedd y Twrcs a Chaicos - Sefydliad Ymchwil Mannau Cynaliadwy - Prifysgol Caerdydd\nYm mis Ionawr 2013 dechreuodd tîm o ymchwilwyr o'r Sefydliad Ymchwil Lleoedd Cynaliadwy waith maes yn Ynysoedd y Twrcs a Chaicos (TCI), sy'n diriogaeth dramor i Brydain yn rhanbarth Môr y Caribî.\nMae'r prosiect yn cael ei ariannu gan Fenter Darwin a'r nod yw helpu i ddatblygu polisi cydweithredol ar gadw morwellt.\nGan ei bod yn rhywogaeth sylfaenol, mae cadw morwellt yn diogelu gwaith ecosystemau a bioamrywiaeth y môr, gan helpu pysgodfeydd, amddiffynfeydd yr arfordir a gwasanaethau ecosystem (ES) eraill. Fel cynefinoedd morol drwy Diriogaethau Tramor y Caribî (COT), mae dolydd morwellt yn dirywio'n fwyfwy, sy'n lleihau eu gallu i wrthsefyll pwysau. Mae gan y TCI rai o'r cynefinoedd morol gorau eu hansawdd yn y COT. Er hynny, prin yw'r wybodaeth am ddolydd morwellt, y gydnabyddiaeth i'w pwysigrwydd cymdeithasol ac ecolegol a'r strategaethau cadwraeth effeithiol. Gan fod yna ddatblygu cyflym ar yr arfordir yn TCI, mae ecosystemau'r môr yn dod o dan y pwysau anthropogenig sydd wedi dinistrio mannau eraill yn y Caribî.\nGan ddefnyddio astudiaeth achos o'r TCI, bydd yr ymchwil hon yn ymgysylltu â gwyddonwyr, rhanddeiliaid a rheoleiddwyr lleol er mwyn:\nrhoi tystiolaeth o werth dolydd morwellt\namlygu blaenoriaethau cadwraeth er mwyn amddiffyn bioamrywiaeth y môr a sicrwydd bwyd\ndatblygu a dangos strategaethau rheoli cydweithredol ar draws sectorau gwahanol.\nBydd yr astudiaeth achos yn gwella'r ddealltwriaeth o'r ffordd orau i hybu arferion cynaliadwy yng nghyd-destun yr amodau cymdeithasol, diwylliannol ac economaidd lleol. Bydd yr ymchwil yn nodi sut ac ym mha ffyrdd y gall buddiannau'r gwahanol randdeiliaid gael eu dwyn at ei gilydd er mwyn rheoli dolydd morwellt yn fwy effeithiol. O'u gweld fel system cymdeithasol-ecolegol, bydd strategaethau cadwraeth ar gyfer dolydd morwellt yn TCI yn cael eu defnyddio fel cynllun peilot i ddatblygu rhaglen o bolisïau sy'n cael eu sbarduno gan ymchwil ar draws y COT.\nBydd y gweithgareddau ymchwil yn cynnwys:\nAdolygiad systematig o'r llenyddiaeth a dadansoddi'r data eilaidd\nGwaith maes yn TCI: ymarfer cwmpasu ecolegol (statws ecolegol dolydd morwellt yn TCI) a chasglu data cymdeithasol ansoddol drwy weithgareddau ymgysylltu cymunedol, cyfweliadau ag ymatebwyr allweddol a grwpiau ffocws\nGwerthfawrogi gwasanaethau ecosystem morwellt\nNodi buddiannau/agweddau'r rhanddeiliaid o ran morwellt a thyndra posibl rhwng buddiannau cadwraeth a buddiannau economaidd, gan gynnwys twristiaeth\nYstyried cysylltiadau rhwng cadwraeth morwellt ac anghenion y cymunedau lleol ym maes datblygu'r gymdeithas\nYmchwilio i drefniadau llywodraethiant ar gyfer amgylchedd y môr a'r arfordir yn TCI\nNodi'r potensial ar gyfer strategaethau rheoli mwy effeithiol a chyfranogol.\nYn dilyn gwaith maes diweddar, (Awst 2014), yn TCI yn canolbwyntio ar Ddiogelwch Bwyd (mewn cydweithrediad gydag Adran yr Amgylchfyd a Materion Arforol), ysgrifennodd Dr Alastair Smith a Dr Jessica Paddock adroddiad i gyfrannu i'r drafodaeth barhaus yn yr ynysoedd. Yn yr adroddiad mae nhw'n esbonio'r rhesymau dros ddiwygiad addysgiadol fydd yn helpu gosod y sylfeini ar gyfer gwella diogelwch bwyd, Maent yn argymell addysgu sy'n berthnasol i weithgareddau diweddar cynhyrchu bwyd.\nGallwch ddarllen yr adroddiad, sydd ar gael yn Saesneg yn unig, yn ei chyfanrwydd isod.\nEducation for culture?\nEducation for Culture? A comment on educational alignment, development and food production in the Turks and Caicos Islands\nGrŵp Ymchwil Ecosystemau Morwellt


Y Lolfa, 144tt, £9.99, Mehefin 2017\nMae tinc o euogrwydd yn poeni’r meddwl. Newydd ddychwelyd o Lydaw wedi wythnos o wyliau gyda pherthnasau – braf iawn. Bwyta’n dda, mwynhau’r traethau, trefi Pont-Aven, Pontivy, Concarneau a Landerneau. Cyngerdd egnȉol gan gôr meibion Tregunc yn canu caneuon y môr, arddangosfa fawr o waith Picasso, ac yn bennaf oll, fordaith ddwyawr ar hen long-tair-hwylbren y Corentin i ynysoedd Glenan. Gwych – gwell hyd yn oed na gwyliau yn Llydaw’r llynedd a’r flwyddyn gynt. Pam felly’r anfodlonrwydd?\nYn y chwedegau, ac Enid a minnau heb gychwyn teulu, aethom fwy nag unwaith i Lydaw. Roedden ni wedi cwrdd ȃ’r Llydawr carismataidd Per Denez, ac wedi ein cyfareddu ganddo gymaint nes i ni osod pabell yn y car, teithio, a gosod y babell mewn gwersyll tu cefn i gartref Per a’i wraig hyfryd Morwenna yn Douarnenez. Dim ots bod hanner dwsin o wystrys wedi troi ’mherfedd tu fewn tu faes, dim ots bod corwynt wedi clymu’r babell amdanon ni fel amdo tua dau o’r gloch y bore. Roedd y croeso cynnes yn unigryw.\nRoedd Per yn ffenomenon o egni a sirioldeb, o nerth a deallusrwydd – yn hynod debyg yn fy meddwl i Merȇd. Ar y pryd roedd yn dysgu yn y lycée lleol. Ond roedd yn codi pob bore am bump i weithio ar y radd bellach fyddai’n ei alluogi i ddysgu mewn prifysgol, a daeth yn y pendraw yn athro Llydaweg ym Mhrifysgol Rennes. Roedd hefyd yn golygu cylchgrawn misol o ryw 120 o dudalennau – Ar Vro. Ffrangeg oedd iaith y cyhoeddiad, ac heblaw erthyglau diwylliadol a gwleidyddol, byddai’n cynnwys peth wmbredd o wybodaeth am holl leiafrifoedd Ewrop. Ni fu’r fath gylchgrawn na chynt nac wedyn. Ymladdai Per dros leiafrifoedd Ewrop, ac yn bennaf dros y Llydaweg, gan lwyddo i newid statws yr iaith ym myd addysg er gwell. Bu farw yn 2011 yn 90 oed.\nTrwyddo cawsom gwrdd ȃ nifer o arwyr eraill oedd yn ymroi i’r un nod, a hynny yn wyneb pob math o rwystrau, gwaeth o lawer nag unrhyw beth a wnaeth fywyd y Gymraeg yn anodd: y Tad Calvez, awdur yr astudiaeth gyntaf o addysg Gymraeg; y Tad Le Clerc, offeiriad gwlad a siaradai’r Gymraeg yn rhugl cyn dod i Gymru erioed; ac yn bennaf yn fy nghof, Ronan Huon, sefydlydd gwasg a chylchgrawn Al Liamm, heb gymhorthdal o unrhyw fath. Mae ei fab Tudual yn cario’r gwaith ymlaen.\nArwr arall, yn ei ffordd dawel a diymhongar, oedd Arzel Even (Jean Piette), oedd yn ddarlithydd mewn Llydaweg yn Aberystwyth yn y chwe-degau. Roedd yntau ymhlith y cenedlaetholwyr ifainc a ddihangodd o Lydaw i Gymru wedi diwedd yr Ail Ryfel Byd oherwydd yr erledigaethau a fu. Roedd pleidwyr y Llydaweg wedi goresgyn problemau cyhoeddi trwy ddefnyddio cylchgronau dyblygedig, ac roedd Arzel yn flaenllaw yn y gwaith hwnnw cyn ei farw disymwth yn 1970.\nO ymweld ȃ Llydaw heddiw, mae sefyllfa’r Llydaweg wedi gwella – ar yr olwg gyntaf. Mae cynghorau lleol yn cael gosod arwyddion ffordd ddwyieithog. Mae arwyddion yn dangos lle mae ysgolion Diwan (iaith Lydaweg) yn bodoli. Hyd yn oed yn yr arddangosfa o waith Picasso, roedd un panel esboniadol mewn Llydaweg. Gwaetha’r modd, rwy’n tybio nad yw pethau’n agos mor obeithiol ag y byddai dyn yn dymuno. Ond erbyn hyn collais bob cysylltiad ȃ’r genhedlaeth bresennol o arweinwyr Llydaw, ac rwy’n teimlo’n dlotach o’r herwydd.\nEr mawr syndod i mi, rwyf wedi dod yn fath o awdurdod ar Seintiau Cymru! Peidiwch ȃ rhoi’r bai arna’ i – Lefi Gruffudd o’r Lolfa sydd yn euog. Ei awgrym e oedd y dylwn sgrifennu llyfr poblogaidd am Ddewi Sant, ac mi wnes hynny o ufudd-dod i’m cyn-ddisgybl. Ond fel y dadleuai George Bernard Shaw, ‘Os am fod yn awdurdod ar bwnc, sgrifennwch lyfr amdano – wedyn fe fyddwch yn awdurdod.’ Y peth nesaf oedd i mi gael cais i ddarlithio ar Badarn Sant, a hynny nid unwaith ond deirgwaith. Darlith ar Ddewi Sant wedyn (am yr ail dro) ac yn awr Seintiau Cymru. Un ddarlith ar holl seintiau Cymru? Byddai angen deng munud dim ond i ddarllen eu henwau i gyd!\nMae’n wir fy mod yn gwybod rhywfaint am y pwnc, i’r pwynt lle prynais ddoe gyfrol newydd sbon, hardd iawn, a phoenus o ddrud, sef St Samson of Dol and the Earliest History of Brittany, Cornwall and Wales. Gwaetha’r modd, mae’r ysgolheigion blaenllaw sydd wedi cyfrannu penodau i’r llyfr (gwir awdurdodau bob un, nid prentisiaid fel minnau) yn dal i ymdrechu i daflu gwir oleuni ar y ffigurau niwlog hyn. Samson druan! Roedd yn Gymro, ond does dim un eglwys gynnar wedi ei chyflwyno yn ei enw. Ar y llaw arall, mae’n cael ei ystyried yn un o seintiau pwysicaf Llydaw.\nA ninnau yn Llydaw, gwnes ymdrech i weld ychydig o safleoedd y seintiau yn y wlad. Hyd yn ddiweddar roedd Llydaw’n debyg i Wlad Pwyl neu ynys Malta o ran y parch a roddir i seintiau’r Eglwys. Ond mae seciwlariaeth Ffrainc yn effeithio’n drwm ar Lydaw erbyn hyn. Mae eglwysi hanesyddol hardd Dirinon a Saint Divy, pentrefi poblog, yn gorfod rhannu offeiriad gyda phlwyfi eraill, fel bod rhaid cael offeren am yn ail wythnos. Braf yw dweud bod y ddwy eglwys yn dal yn agored bob dydd, ac yn cael gofal. Ond roedd y stori’n wahanol yn Stival, tu allan i Pontivy. Yno roedd eglwys hyfryd St Meriadeg ar gau, heb unrhyw awgrym lle y gellid cael allwedd. Dim gwybodaeth chwaith am hen gloch Geltaidd yr eglwys, a adnabyddir fel ‘het Meriadeg’. Hanner milltir i ffwrdd mae ffynnon sanctaidd Meriadeg – adeilad sylweddol. Ond rywdro’n ddiweddar syrthiodd coeden fawr ar draws y cyfan, ac yno y mae, heb fod unrhyw arwydd y bydd yn cael ei thynnu i ffwrdd yn fuan.\nY peth arall sy ar fy meddwl yw fy llyfr nesaf – pa bwnc i’w ddewis? A dweud y gwir, roedd gen i rywbeth ar y gweill hyd yn oed cyn cyhoeddi Cymro a’i Lyfrau yn ddiweddar. Gwaetha’r modd, doeddwn i ddim wedi gwneud copi o’r ddrafft gyntaf, rhyw bum mil o eiriau, cyn i’r hen gyfrifiadur nogio’n llwyr, ac ar hyn o bryd does dim awydd i fynd ati eto. Ond pwy a ŵyr – efallai y daw er gwaetha’r siom.\nUn syniad sy’n apelio ataf yw sgrifennu bywgraffiad byr o George Powell (1842-82), sgweier Nanteos am bedair blynedd. Does dim llawer i ddweud amdano o ran Nanteos – ni bu farw ei dad tan 1878, felly ni chafodd ond pedair blynedd i fwynhau perchnogaeth y stad. Erbyn hynny roedd y stad wedi dechrau crebachu: roedd dedfryd ‘Mene, mene, tecel wparsin’ wedi ei chyhoeddi ar stadau bonheddig Cymru a’u perchnogion.[*] Eto, pan etifeddodd George y stad, gwnaeth ei orau i gadw pethau i fynd. Ond fel unigolyn y mae George Powell yn ddiddorol, nid fel perchennog Nanteos.\nYn ddeunaw oed, cyhoeddodd ddwy gyfrol o farddoniaeth o wasg yn Aberystwyth. Mae’n wir eu bod yn gerddi anaeddfed a diflas – ond pa fonheddwr arall yng Nghymru Oes Fictoria a gyhoeddodd ei farddoniaeth ei hun? Yn ugain oed, aeth i ymweld ag Ynys yr Iâ. Daeth yn ffrind i ysgolheigion y wlad, gan dalu am gyhoeddi dwy gyfrol Saesneg, Icelandic Legends (1864, 1866). Cefnogodd yn ariannol aelod seneddol yr ynys yn senedd Denmarc, a oedd yn rheoli’r wlad yr adeg honno. Bu’n ffrind mynwesol i’r bardd Algernon Swinburne – bu’r ddau yn rhannu bwthyn am gyfnod yn Aberffrwd, a thro arall yn Normandi.\nCasglwr oedd George Powell yn bennaf: casglai lyfrau, gweithiau celf, crochenwaith, darnau arian a thrugareddau o bob math. Cadwai nhw yn ei gartref hen lanc yn Mornington Crescent. Roedd yn dipyn o gerddor: chwaraeai’r piano’n dda, aeth i Bayreuth i gwrdd ȃ Richard Wagner a mynychu perfformiadau cyntaf operâu mawrion Y Fodrwy. Casglai gerddoriaeth brintiedig ac ambell lawysgrif, a chefnogai’n ariannol y mudiad cerddoriaeth eglwysig. Ymdrechodd i ddarbwyllo corfforaeth Aberystwyth i greu oriel gelf ar gyfer ei gasgliad, gorchwyl a oedd y tu hwnt i adnoddau cyfyngedig y dref. Ond rhoes ei holl gasgliadau i Goleg Prifysgol Cymru wrth farw, ac yno y maen nhw byth. Does bosib nad oes llyfr o ryw fath i’w gael o hanes y dyn unigryw hwn! Ond rhaid mynd i Eisteddfod Môn, rhaid croesawu teulu, rhaid mynd i Ynys Manaw – a rhaid paratoi darlithoedd …\n* Gweler Y Beibl Cymraeg Newydd, Daniel 5.24-26: ‘Fel hyn y mae'r ysgrifen yn darllen: “Mene, Mene, Tecel, Wparsin.” A dyma'r dehongliad. “Mene”: rhifodd Duw flynyddoedd dy deyrnasiad, a daeth ag ef i ben. “Tecel”: pwyswyd di yn y glorian, a'th gael yn brin. “Peres”: rhannwyd dy deyrnas, a'i rhoi i'r Mediaid a'r Persiaid.’ [Goln.] ↩\nHunangofiant trwy gyfrwng ei gasgliad hynod o lyfrau yw cyfrol ddiweddaraf Gerald Morgan, Cymro a’i Lyfrau (Y Lolfa, 2017).\nDelweddau: Rhifyn o Ar Vro, dan olygyddiaeth Per Denez.\nPlas Nanteos, o'r gyfrol Annals and Antiquities of the Counties and County Families of Wales gan Thomas Nicholls (Llundain, 1872). Parth cyhoeddus.\nUn ddarlith ar holl seintiau Cymru? Byddai angen deng munud dim ond i ddarllen eu henwau i gyd!\nDyddiad cyhoeddi: 30·08·2017


Hwb Sgiliau Iechyd a Gofal Powys\nMae’r Astudiaethau Drama a Theatr Lefel UG / Safon Uwch yn gwrs Addysg Bellach Amser Llawn wedi’i gynllunio ar gyfer myfyrwyr sydd â diddordeb yn y diwydiant celfyddydau perfformio ac adloniant. Mae hwn wedi’i leoli yn yr Academi Chweched Dosbarth (SFA).\nMae’n gwrs hynod ymarferol sy’n rhoi cyfle i ddysgwyr weithio fel perfformwyr neu ddylunwyr set, gan gyfuno’r gweithgareddau o archwilio dramâu, creu theatr, perfformio dramâu, dadansoddi theatr a gwerthuso’r holl elfennau hyn yn feirniadol.\nMae’r cwrs yn caniatáu ichi astudio o leiaf dau destun perfformiad cyflawn ynghyd â thri dyfyniad allweddol sy’n ymdrin ag ystod o gyfnodau a chyd-destunau. Byddwch hefyd yn cymryd rhan mewn o leiaf dau berfformiad ac yn ystyried dulliau gweithio ymarferydd theatr. Mae adolygiadau theatr byw yn rhan o’r asesiad heb ei archwilio a byddant yn cael eu defnyddio i asesu gwaith ymarferol.\nMae cynlluniau ar gyfer gweddnewidiad gwerth miliynau o bunnoedd i un o adeiladau Grŵp o Golegau NPTC wedi cael eu rhyddhau, a’r rheiny’n darparu cyfleusterau modern o’r radd flaenaf ar gyfer myfyrwyr a staff. Bydd bloc A/B o Gampws Castell-nedd ar Heol Dŵr-y-Felin, sy’n gartref i’r adrannau mathemateg a gwyddoniaeth ar hyn o bryd, yn cael ei uwchraddio’n llwyr. Bydd y prosiect adnewyddu tri llawr yn cynnwys estyniad gwydrog newydd a gosod cladin newydd ar yr adeilad presennol. Bydd y tu mewn yn cael ei weddnewid yn llwyr gyda hwb chweched dosbarth newydd â chynllun agored lle gall myfyrwyr a staff weithio ac ymlacio. Bydd y cyfleuster tra modern yn cynnwys sgriniau cyffwrdd, cyswllt Wi-Fi am ddim a mannau gwefru yn ogystal â siop goffi Starbucks, cyfleusterau arlwyo, man adwerthu a lifft i roi mynediad i’r lloriau uchaf. Bydd y gwaith adnewyddu cynaliadwy yn gwella effeithlonrwydd ynni hefyd ar Gampws Castell-nedd yn unol ag ymrwymiad y Coleg i wella defnydd o ynni a lleihau allyriadau CO2. Peidiwch â chymryd ein gair ni am y peth – bwriwch olwg drosoch chi eich hun. Mae gennym nifer o deithiau rhithwir YMA i chi gael gweld sut y bydd y datblygiad newydd yn edrych. Cymwysterau sy’n cyfateb i gymwysterau TGAU 2018/19 [parent] => 0 [count] => 65 [filter] => raw )


Dyfeisgar – Page 7 – Blog Rhodri ap Dyfrig\n“Saving My Language”: dogfen we ar ieithoedd lleiafrifol\nMae’r Cyngor Ewropeaidd wedi cynhyrchu rhaglen/ffilm ddogfen ar-lein ar gyfer codi ymwybyddiaeth o ieithoedd lleiafrifol yn Ewrop a’r gwaith mae’r Cyngor yn ei wneud i geisio’u gwarchod.\nGwyliwch Saving My Language\nCynhyrchwyd y wefan gan gwmni Advisa yn Strasbourg a’r cwmni cydweithredol KO.Gang (RHYBUDD: cerddoriaeth awtomatig annoying!), prescription ac mae’n canolbwyntio ar ieithoedd lleiafrifol yn Sweden, viagra approved gan gynnwys ieithoedd Saami, treatment Romani, Meänkieli (iaith Ffino-Wgrig) a Ffineg.\nDifyr iawn, er dwi’n teimlo ei fod braidd yn linellol a diffygiol o ran dyfnder a llwybrau eraill i fod yn ddogfen gwe go iawn. Hoffwn i weld rhywun yn taclo dogfen we Gymraeg rhyw dro. Mae gen i ambell syniad am bethau hanesyddol ond sgen i ddim yr amser i’w datblygu!\nPosted on 01/12/2010 Categories Cyffredinol, Cymraeg, IeithoeddTags Cyngor Ewrop, Ffineg, ieithoedd lleiafrifol, Meankieli, Romani, Sweden, web documentary


Dusolina Giannini - Wicipedia\n19 Rhagfyr 1902\n29 Mehefin 1986, 26 Mehefin 1986\nRoedd Dusolina Giannini (19 Rhagfyr, 1902 - 29 Mehefin, 1986) yn soprano Americanaidd o dras Eidalaidd a oedd yn nodedig am ei pherfformiadau o arlwy opera'r Eidal.\nGaned Giannini yn Philadelphia i rieni o'r Eidal ac astudiodd gyda'i thad, Ferruccio Giannini, a oedd yn denor ac yn rhedeg ei gwmni opera ei hun. Roedd ei mam, Antonietta Briglia-Giannini, yn feiolinydd rhagorol. Roedd ei chwaer, Euphemia Giannini Gregory, hefyd yn gantores ac yn athrawes gerdd, daeth un o’i brodyr yn sielydd a’r llall, Vittorio Giannini, yn gyfansoddwr adnabyddus. Cafodd wersi canu gan ei thad ac wedyn gan Marcella Sembrich yn Ninas Efrog Newydd.\nDechreuodd Giannini ei gyrfa fel cantores cyngerdd ym 1923, yn Efrog Newydd, gan ymddangos yn Lloegr hefyd.\nGwnaeth ei début operatig yn Hamburg ym 1925 yn chware rôl y teil yn Aida gan Giuseppe Verdi. Aeth ymrwymiadau dilynol â hi i Ferlin, Fienna a Covent Garden, yn ogystal ag i Salzburg (1934-6), lle canodd Donna Anna yn Don Giovanni, Mozart o dan arweiniad Bruno Walter ac Alice Ford yn Falstaff Verdi o dan Arturo Toscanini. Yn 1938 creodd rhan Hester Prynne yn The Scarlet Letter, opera gan ei brawd, Vittorio. Dechreuodd ei gyrfa yn Opera Metropolitan, Efrog Newydd gydag Aida ym 1936 a pharhaodd tan 1941. Yn ystod y cyfnod hwnnw bu hefyd yn chwarae rhan Donna Anna, Santuzza yn Cavalleria rusticana a rôl y teitl yn Tosca. Ar ôl ymddangos yn Chicago (1938-42) a San Francisco (1939-43) cymerodd ran yn nhymor cyntaf Opera Dinas Efrog Newydd (1943), fel Tosca yn y sioe agoriadol, ac yna yn rôl deitl Carmen a gan adfer ei rôl fel Santuzza. Gwahoddodd Siegfried Wagner hi i ganu Kundry yn Parsifal yng Ngŵyl Bayreuth, ond, fel yr esboniodd Giannini, "ymyrrodd dyn o’r enw Hitler â fy nghynlluniau. Ar ôl yr Ail Ryfel Byd, parhaodd i ymddangos ym Mharis, Llundain, Berlin a Fienna.\nYmddeolodd o'r llwyfan ar ddechrau'r 1960au ac yna trodd at ddysgu, yn Zurich yn bennaf.\nBu farw yn Zurich yn 83 mlwydd oed.\n↑ Macy, Laura (gol); The Grove Book of Opera Singers, tud 189; Giannini, Dusolina. Gwasg Prifysgol Rhydychen (2008). ISBN 9780195337655\n↑ Gramaphone review, Dusolina Giannini (1902-1986) adalwyd 17 Gorffennaf 2020\n↑ MUSIC AND DRAMA. (1924, Hydref 25). The Sydney Morning Herald (NSW : 1842 - 1954), tud.. 12. adalwyd 17 Gorffennaf 2020\n↑ New York Times, 13 Chwefror 1936, DUSOLINA GIANNINI HAS OPERA DEBUT; She Appears in Title Role of 'Aida' at Matinee in Behalf of New York Diet Kitchen. REVEALS HIGH LYRIC SKILL Audience Receives Her Warmly -- Rose Bampton Sings Amneris for the First Time. adalwyd 17 Gorffennaf 2020\n↑ Cengage Encyclopedia Giannini, Dusolina (1900-1986) adalwyd 17 Gorffennaf 2020\nWedi dod o "https://cy.wikipedia.org/w/index.php?title=Dusolina_Giannini&oldid=10900283"


Dyfeisiau Diogelwch a’r Rheolyddion Critigol | Iechyd a Diogelwch | Prifysgol Bangor\nDyfeisiau Diogelwch a’r Rheolyddion Critigol\nMae nifer o eitemau o offer a systemau'r Brifysgol yn cynnwys dyfeisiadau sydd â’r bwriad o atal neu liniaru effeithiau methiant critigol. Mae enghreifftiau yn cynnwys Falfiau Rhyddhau Gwasgedd, Dyfeisiau Cydgloëdig Mecanyddol, Electro-fecanyddol a Thrydanol, Switshis Cloi-wrth-ddiffodd, Padiau Pwysedd, Sgriniau Sefydlog, a’r cyfan â’r nodwedd gyffredin o ddarparu mecanwaith i atal system neu sicrhau ei bod yn ‘methu mewn modd diogel’, gan amddiffyn pobl, yr amgylchedd ac asedau eraill yn y broses.\nAr ben hynny, mae rhai eitemau yn gofyn am waith cynnal cyson, i sicrhau eu bod yn parhau i weithredu’n effeithiol ac, wrth reswm, yn ddiogel. Dylid nodi ei bod yn bosibl y bydd angen i weithredwyr a’r staff hynny sy’n gyfrifol am brofion, arolygiadau mewnol ac ati hefyd gael hyfforddiant, cyfarwyddyd neu lefel benodol o arbenigedd technegol.\nYn y Tabl isod, ceir enghreifftiau o Ddyfeisiau Diogelwch Critigol ac awgrym ynglŷn ag amserlen ar gyfer profi / archwilio / gwaith cynnal, yn unol â chyfarwyddyd neu Ddeddfwriaeth, canllawiau awdurdodol neu lawlyfrau gan wneuthurwr. Rhaid i eitemau sydd angen Archwiliadau Trylwyr neu Gynllun Ysgrifenedig ar gyfer Archwilio hysbysu Swyddog Yswiriant y Brifysgol a fydd yn trefnu’r rhain drwy Beiriannydd Allanol y Brifysgol.\nNid yw’r Tabl yn cynnwys popeth. Enghreifftiau yw’r rhain o’r hyn a allai fod ag angen prawf / archwiliad / gwaith cynnal ffurfiol, ac o’r cofnodion a allai fod yn ofynnol i gadarnhau bod dyfeisiau diogelwch y system yn gweithio.\nHoffwn ofyn i chi gymryd y cyfle hwn i arolygu eich offer a’ch systemau er mwyn canfod pob un o’r dyfeisiau diogelwch a’r rheolyddion critigol, a chyflwyno dulliau priodol o sicrhau eu bod yn cael eu harchwilio, eu cynnal a’u gweithredu yn ôl y gofyn, gan gadw cofnodion fel yr awgrymir.\nFel rhan o’r broses hon, rhaid gwirio Llawlyfrau / Cyfarwyddiadau Gwneuthurwr. Mae hyn yn hanfodol, gan y bydd y dogfennau hynny’n aml yn nodi beth sydd ei angen yn benodol, ac yn sail ar gyfer trefn drylwyr ar gyfer cynnal a chadw a diogelwch. Yn aml, mae cyrff proffesiynol ac asiantaethau gorfodi hefyd yn cynnig cyngor manwl, yn enwedig o ran dyfeisiau ac offer tra pheryglus.\nDylai’r holl gofnodion fod yn hygyrch ac wedi’u trefnu fel ei bod yn glir pa fath o eitem a pha brawf / archwiliad / cynnal a chadw y cyfeirir ato yn y cofnod. Weithiau, bydd Dalen Arolygu / Llyfr Cofnodi ynghlwm wrth yr offer.\nLle bo dyfais neu system sy'n hanfodol i ddiogelwch wedi cael ei gosod, mae’n hanfodol bwysig ei bod yn cael ei gwirio i sicrhau ei bod yn parhau’n ddefnyddiol ac yn gallu cyflawni ei phwrpas priodol. Cadw cofnodion ar y gwiriadau hynny yw'r unig ffordd y gallwn brofi bod archwiliadau yn cael eu cynnal mewn gwirionedd.\nTabl Canllawiau: Enghreifftiau o Ddyfeisiau Diogelwch Critigol ac Archwilio a Phrofion Cysylltiedig\nSystemau Pwysedd a Silindrau\nArolygiadau a Rhestrau Gwirio


Noddi'r Eisteddfod | Eisteddfod Genedlaethol\nHafan » 2021 » Cefnogi\nEin prif amcan yw hyrwyddo’r iaith Gymraeg a diwylliant Cymru mewn ffordd groesawgar a chynhwysol.\nMae’r Eisteddfod yn ŵyl i bawb, gyda’r gweithgareddau amrywiol a’r awyrgylch hwyliog yn ein gwneud yn wahanol i wyliau eraill – ac yn un o wyliau diwylliannol mawr y byd.\nUchafbwynt prosiect cymunedol dros ddwy flynedd yw’r ŵyl ei hun, gan dynnu pobl ynghyd i fwynhau, cystadlu a dysgu medrau newydd mewn awyrgylch anffurfiol, gan ddatblygu hyder cymunedol a rhoi hwb i’r iaith, diwylliant a’r economi leol.\nSut y byddwch chi’n elwa o’n partneriaeth\nYr Eisteddfod Genedlaethol yw uchafbwynt y calendr diwylliannol, ac mae’i hapêl a’i chyrhaeddiad yn unigryw. O ran y cyfryngau, mae’n un o ddarllediadau allanol mwyaf y BBC, ac fe’i darlledir ar deledu, radio ac ar-lein yn y ddwy yn ystod yr wythnos. Ceir llawer o sylw yn y wasg yn ogystal, ac mae nifer fawr o’n noddwyr yn elwa o’r sylw hwn, yn lleol ac yn genedlaethol.\nBydd ein partneriaeth yn sicrhau datblygiad yr Eisteddfod, a’n galluogi i gynnig cyfleoedd ychwanegol i bobl yng Nghymru a thu hwnt i fwynhau ein hiaith a’n diwylliant, yn ystod yr ŵyl ei hun ac fel rhan o’r prosiect cymunedol dros gyfnod o ddwy flynedd.\nMae ein cyfleoedd nawdd wedi’u llunio er mwyn rhoi sylw i chi cyn yr Eisteddfod ei hun ac yn ystod yr wythnos. Byddwn yn gweithio gyda chi er mwyn sicrhau eich bod chi a’ch cwmni’n elwa o’n partneriaeth.\nByddwn yn adnabod cyfleoedd sy’n berthnasol ac yn bwysig i chi a’ch gwaith, ac yn edrych ar gyfleoedd i roi’r sylw ehangaf posibl i chi yn barhaus. Mae’ch llwyddiant chi’n bwysig i ni.\nPa becyn sydd orau i chi?\nMae’r cyfleoedd wedi’u rhannu i dair adran, Aur, Arian ac Efydd. Mae gan bob adran ei buddiannau’i hun, ac fe fyddwn yn teilwra pob pecyn i’ch anghenion chi – rhaglen nawdd sy’n unigryw a phwrpasol ar eich cyfer.\nAur: anelir at gwmnїau mawr, sy’n awyddus i sicrhau sylw yng Nghymru a thu hwnt. Mae’r cyfleoedd hyn yn cynnwys uchafbwyntiau’r wythnos, gan roi sylw proffil-uchel i chi ar draws pob platfform. Mae pecynnau’n cynnwys ein digwyddiadau a’n pafiliynau mwyaf poblogaidd, sy’n sicr o apelio at gynulleidfa eang. Bydd cwmnїau ar lefel aur hefyd yn cael eu cysylltu gyda’r sefydliad drwy gydol y prosiect cymunedol. Ceir buddiannau a chefnogaeth o’r radd flaenaf fel rhan o’r pecyn hwn.\nArian: anelir at gwmnїau sy’n awyddus i dargedu sectorau penodol, sydd am ddatblygu perthynas gyda’r cyhoedd yng Nghymru, a’r rheini sydd â diddordeb mewn diwylliant, y celfyddydau a’r iaith yn gyffredinol. Mae pecynnau’n cynnwys rhychwant eang o gyfleoedd cystadleuol, seremonїol a chymdeithasol, gyda chyfle am sylw cyn yr ŵyl ei hun. Mae’r pecyn hwn yn cynnig amrywiaeth arbennig o fuddiannau a chefnogaeth.\nEfydd: anelir at gwmnїau a busnesau llai, sydd am ddefnyddio’r Eisteddfod i hyrwyddo gwasanaeth neu gynnyrch arbennig. Mae’r pecyn hwn yn apelio at y rheini sy’n ymwneud â’r celfyddydau a diwylliant, a’r rheini sy’n ymwneud â gwaith hyrwyddo drwy gyfrwng y Gymraeg neu sy’n edrych ar ddatblygu gwasanaeth Cymraeg neu ddwyieithog. Mae’r pecyn hwn yn berffaith ar gyfer cwmnїau ar-lein a’r rheini sy’n cynnig gwasanaeth i’n cynulleidfa darged. Mae pecynnau amrywiol ar gael, gyda nifer yn targedu cynulleidfa graidd yr Eisteddfod, gan gynnig nifer fawr o fuddiannau i’r cwmni.\nCysylltwch am ragor o wybodaeth ac i drafod pa becyn sy’n gweithio orau i chi:\nBetsan Moses, Prif Weithredwr,\nEisteddfod Genedlaethol Cymru, 40 Parc Tŷ Glas, Llanisien, Caerdydd CF14 5DU\nFfôn: 0845 4090 300; e-bost: Betsan@eisteddfod.org.uk


Daw gŵyl goctels #Clinclowns i #Belgium - Gohebydd yr UE: Gohebydd yr UE\nDaw gŵyl coctel #Clinclowns i #Belgium\nMartin Banks | Hydref 12, 2019\nMae bartenders Gwlad Belg wedi ymuno i drefnu gŵyl goctels pythefnos ledled y wlad o 14-31 Hydref, yn ysgrifennu Martin Banks.\nY nod yw dangos y gall yfed coctel alcoholig da (heb fod) mewn bar coctel fod yn hwyl i bawb.\nOnd mae ochr fwy difrifol i'r digwyddiad hefyd: mae'r holl fariau sy'n cymryd rhan wedi penderfynu rhoi € 1 fesul coctel a weinir i Cliniclowns Gwlad Belg.\nMae 'Cliniclowns Mix & More' yn jambori pythefnos lle gall pobl ddod at ei gilydd o amgylch coctel o safon - neu watwar (coctel heb alcohol) - mewn bar o'u dewis.\nAr nodyn mwy difrifol, mae hefyd yn gyfle i'w roi i'r rhai sydd ei angen fwyaf: plant sydd yn yr ysbyty ac sy'n cael rhyddhad mawr ei angen gan Cliniclowns.\nMae Cliniclowns Gwlad Belg, mewn gwirionedd, wedi bod yn anfon clowniau proffesiynol at blant sâl a / neu anabl i gynnig peth tynnu sylw a phleser iddynt ers mwy na 23 o flynyddoedd bellach.\nCliniclowns Gwlad Belg iyn sefydliad dielw, nid yw'n derbyn cymorthdaliadau ac mae'n gwbl ddibynnol ar roddion. Gofynnir i bob bar sy'n cymryd rhan drosglwyddo ewro fesul coctel a werthir a bydd y cyfanswm yn cael ei roi yn swyddogol i Cliniclowns.\nMae yna fwy na bariau cyfranogi 25, wedi'u gwasgaru ledled Gwlad Belg.\nGwahoddir yr holl bartenders sy'n cymryd rhan i greu 'Coctel Cool Cliniclowns' yn ystod cyfnod yr wyl. Bydd y mwyaf llwyddiannus yn cael ei gyhoeddi'n swyddogol ac yn cael gwobr.\nYsbrydoliaeth a thad sefydlu CliniClowns oedd Michael Christensen. Fel arlunydd stryd a chlown y Big Apple Circus enwog, profodd yn yr 1980s bwysigrwydd pleserau o'r fath i blant mewn sefyllfaoedd anodd.\nYn 1986 sefydlodd Uned Gofal Clown Big Apple yn Efrog Newydd. Yng Ngwlad Belg, cychwynnodd stori'r sefydliad gyntaf yn 1993 pan wyliodd Swa Vetters, sy'n dal yn gadeirydd y VZW Cliniclowns Gwlad Belg, raglen ddogfen a welodd ar y BRT.\nYnghyd â'r cychwyn roedd peth amheuaeth ymhlith staff meddygol yr ysbytai ond, er hynny, lansiwyd cyfnod prawf o flwyddyn. Hyd yn oed cyn i'r flwyddyn fynd heibio, derbyniodd y sefydliad neges gan brif bediatregydd yr ysbyty eu bod wedi cael eu hennill drosodd i gysyniad Cliniclowns.\nDywedodd y pediatregwyr eu bod wedi sylwi bod yr ymweliadau gan y clowniaid proffesiynol yn dda i'w cleifion ifanc.\nRhoddwyd y signal cychwynnol ar gyfer ehangu pellach a aeth yn fuan y tu hwnt i dalaith Antwerp. Yn y flwyddyn 2001 newidiodd enw'r Sefydliad Di-elw i Cliniclowns Gwlad Belg.\nYn y cyfamser, mae Bartenders Undeb Gwlad Belg o Bartenders Gwlad Belg ”(UBB), yn gymdeithas a ddechreuodd yn 1961 trwy frwdfrydedd ac agwedd ddeinamig barmeniaid Gwlad Belg a oedd am amddiffyn gwerthoedd 'Celf y Bar' a'r rhai sy'n gwybod. - sut mae coctels yn y cwestiwn.\nYr UBB yw'r unig Gymdeithas Gweithwyr Proffesiynol Bar yng Ngwlad Belg sy'n cael ei chydnabod gan y Gymdeithas Bartenders Rhyngwladol (IBA). Gyda nifer cynyddol o aelodau angerddol, mae'n esblygu'n gyson lle mae'r parch at y rheolau a'r ryseitiau rhyngwladol yn cyd-fynd yn berffaith â'r tueddiadau modern yn y grefft o yfed.\nGellir gweld y bariau cyfranogi ar\nTags: Gwlad Belg, Cliniclowns, eu, cynnwys, llawn-ddelwedd\ncategori: Tudalen flaen, Gwlad Belg, Brwsel, EU\n" Rhanbarth # Prešov yn awyddus i ennill arian ar gyfer datblygu gwledig\nAraith #TaiwanNationalDay, Brwsel »


athrawon | Pigion\nAddysg a Sgiliau, Busnes y Cynulliad\taddysg gychwynnol i athrawon, Adroddiad Furlong, athrawon, Cyfarfod Llawn, Cymru, Cyngor Addysg y Gweithlu, Cynulliad Cymru, hyfforddiant athrawon, rheoliadau Llywodraeth Cymru, y Cyfarfod Llawn\nJanuary 25, 2017 candiceboyes\nBeth fydd y ffioedd newydd ar gyfer cofrestru gyda Chyngor y Gweithlu Addysg?\nMae Cynulliad Cenedlaethol Cymru yn bwriadu pleidleisio ar Reoliadau Cyngor y Gweithlu Addysg (Ffioedd Cofrestru) 2017 yn ystod y Cyfarfod Llawn ar 31 Ionawr 2017. Mae’r cofnod blog hwn yn sôn am gefndir Cyngor y Gweithlu Addysg a’r hyn y mae’r rheoliadau’n ei gynnwys.\nAddysg a Sgiliau, Busnes y Cynulliad\tathrawon, Cyfarfod Llawn, Cymru, Cyngor y Gweithlu Addysg, Cynulliad, EWC, ffioedd cofrestru Cyngor y Gweithlu Addysg, ffioedd Cyngor y Gweithlu Addysg, gweithwyr cymorth dysgu, Gweithwyr Ieuenctid, rheoliadau Llywodraeth Cymru, ymarferwyr dysgu seiliedig ar waith\nAddysgu Athrawon Yfory – trobwynt allweddol\nYfory (23 Mehefin 2015), bydd y Gweinidog Addysg a Sgiliau yn cyhoeddi ei ymateb i adroddiad yr Athro John Furlong, ar Addysgu Athrawon Yfory [PDF1.76MB] (Mawrth 2015).\nPenodwyd yr Athro Furlong yn dilyn cyhoeddi Adolygiad o Hyfforddiant Cychwynnol Athrawon yng Nghymru [PDF619KB] (Gorffennaf 2013) gan yr Athro Ralph Tabberer. Roedd Adolygiad Tabberer yn argymell bod Llywodraeth Cymru yn penodi cynghorydd uwch a fyddai â chyfrifoldeb penodol am Hyfforddiant Cychwynnol Athrawon (HCA), ac a fyddai’n chwarae rhan allweddol wrth ddarparu arweinyddiaeth o ran cyngor ar bolisi ac o ran codi safonau gyda phob darparwr.\nYn ei adroddiad, mae’r Athro Furlong yn nodi pam mae angen newidiadau mewn addysg athrawon yng Nghymru, gan ei ddisgrifio fel ‘trobwynt allweddol’. Mae’n tynnu sylw at bryderon gan yr Athro Tabberer, Estyn [PDF 5.31MB] a’r OECD [PDF 3.75MB] am ansawdd Hyfforddiant Cychwynnol Athrawon. Ochr yn ochr â’r pryderon, mae gan argymhellion Adolygiad Donaldson [PDF 1.53MB] (os cânt eu derbyn yn llawn) oblygiadau enfawr ar gyfer y gweithlu addysgu. Dywed yr Athro Furlong bod angen hyfforddiant athrawon ar ffurf fwy ‘eang’ er mwyn cyflawni o ran agenda Donaldson.\nMae’r Athro Furlong yn cymharu darpariaeth bresennol Cymru ag ymchwil ryngwladol [PDF 1.97MB] ac mae’n awgrymu bod gwendidau ar y lefel genedlaethol, y lefel sefydliadol ac ar lefel rhaglenni. Dywed bod angen gwneud newidiadau ar y tair lefel.\nMae’n gwneud naw argymhelliad. Y ddau argymhelliad mwyaf arwyddocaol yw darparu Safonau Statws Athro Cymwysedig (Safonau SAC) newydd a gweithdrefnau achredu newydd ar gyfer darparwyr Hyfforddiant Cychwynnol Athrawon.\nMae’r Safonau SAC yn ddatganiadau canlyniadau, sy’n nodi’r hyn y mae’n rhaid i athrawon dan hyfforddiant ei wybod, ei ddeall, a gallu ei wneud ar ddiwedd eu hyfforddiant cychwynnol athrawon. Mae’r Athro Furlong yn dweud bod y rhain yn ‘gul o ran bod yn seiliedig ar gymhwysedd’ ac nad ydynt yn ‘cysyniadu fel rhan o ddatblygiad proffesiynol gydol oes’.\nMae gan y Safonau rôl hanfodol hefyd wrth lunio darpariaeth Hyfforddiant Cychwynnol Athrawon. Mae Cyngor Cyllido Addysg Uwch Cymru yn achredu holl ddarparwyr addysg gychwynnol athrawon yng Nghymru. Mae’r meini prawf yn ymdrin ag amrywiaeth o faterion, ond mewn perthynas â chynnwys y rhaglen addysg, rhaid i ddarparwyr gynllunio eu hyfforddiant i alluogi athrawon dan hyfforddiant ddangos eu bod yn cyrraedd y Safonau.\nMae’r Athro Furlong yn awgrymu pedwar dewis ar gyfer adolygu’r broses achredu, gan gynnwys systemau tebyg i’r rhai sydd ar waith yn yr Alban a Gweriniaeth Iwerddon ar hyn o bryd . Yn Iwerddon, mae’r Cyngor Addysgu yn amlinellu cynnwys y cyrsiau yn fras, ac mae’n cynnwys safonau gofynnol lleiaf ar gyfer staff sy’n darparu Hyfforddiant Cychwynnol Athrawon (er enghraifft, bod yn rhaid iddynt fod yn weithredol o ran eu gwaith ymchwil neu’n dal cymwysterau i lefel benodol). Y dewis a ffefrir ganddo yw achrediad, tebyg i’r achrediad a geir yn Iwerddon, ond gydag ysgolion â rhan flaenllaw mewn rhannau allweddol o raglenni ac yn gweithio mewn cydweithrediad agos â phartneriaid mewn prifysgolion.\nMae’r Athro Furlong yn argymell y dylid sefydlu corff newydd i achredu darparwyr HCA. Mae’n ystyried gwahanol opsiynau (Cyngor Cyllido Addysg Uwch Cymru, y corff sy’n gyfrifol ar hyn o bryd, Llywodraeth Cymru, corff annibynnol newydd, neu Fwrdd Achredu Addysg Athrawon o fewn y Cyngor Gweithlu Addysg), gyda’r olaf yn cael ei ystyried fel y dewis gorau. Mae’n dadlau y dylai hwn gynnwys cynrychiolaeth o’r proffesiwn addysgu ei hun; a fyddai mewn sefyllfa dda i ddarparu arweinyddiaeth ac i gydlynu; ac i gadw hyd braich oddi wrth y Llywodraeth.\nMae’r Athro Furlong hefyd yn argymell y dylid adolygu rôl Estyn yn y dyfodol o ran Hyfforddiant Cychwynnol Athrawon, ar ôl i’r broses achredu ddiwygiedig ddechrau. Ar hyn o bryd mae gan Estyn rôl wrth arolygu darpariaeth Hyfforddiant Cychwynnol Athrawon, ac mae’r Athro Furlong yn dadlau, os yw’r achrediad yn ddigon cadarn, efallai na fydd hyn yn angenrheidiol, a bod y rôl yn tanseilio awdurdod y corff proffesiynol o bosibl, hyd yn oed. Mae hefyd yn argymell y dylid diwygio arweiniad arolygu Estyn ar gyfer ysgolion, er mwyn cynnwys cydnabyddiaeth benodol o gyfraniad ysgol at addysg gychwynnol athrawon.\nYr argymhellion eraill yn yr adroddiad yw:\nDylai’r prif gymhwyster BAdd tair blynedd gael ei ddiddymu’n raddol a chael ei ddisodli gan radd pedair blynedd (yn unol â’r rhai sy’n cyflawni Safonau Statws Athro Cymwysedig drwy ennill gradd ac yna Tystysgrif Addysg i Raddedigion　am un flwyddyn) a bod 50 y cant o amser myfyriwr i gael ei dreulio ym mhrif adrannau pwnc ysgolion;\nBod Llywodraeth Cymru yn monitro effaith cymhellion ariannol Hyfforddiant Cychwynnol Athrawon ar recriwtio, oherwydd mewn rhai achosion, efallai bod cymhellion a gynigir yn Lloegr yn fwy hael nag yng Nghymru;\nDylid datblygu a chynnal gallu ymchwil o fewn y system addysg athrawon drwy ymestyn y Rhaglen Addysg WISERD i gynnwys dimensiwn addysgol sy’n gysylltiedig â rhwydwaith o bump o ganolfannau rhagoriaeth addysgol ar draws Cymru (mae Addysg WISERD yn fenter rhwydweithio dan arweiniad Prifysgol Caerdydd gyda staff Addysg WISERD yn gweithio gyda chydweithwyr addysg ledled Cymru);\nDylai Llywodraeth Cymru ddatrys y ddarpariaeth Hyfforddiant Cychwynnol Athrawon yn y dyfodol drwy broses o dendro cystadleuol gyda’r Bwrdd Achredu Addysg Athrawon yn gwneud y penderfyniad terfynol ynghylch sut y dylai llawer o brifysgolion ddod yn ddarparwyr achrededig.\nAr adeg cyhoeddi’r adroddiad, dywedodd y Gweinidog Addysg a Sgiliau bod yr adroddiad yn darparu achos cryf o blaid newid, ac nad oedd dim yn yr argymhellion nad oedd ef yn cytuno ag ef mewn egwyddor. Fodd bynnag, byddai angen ystyried yr opsiynau ar gyfer diwygio yn fanylach, a sut i roi’r opsiynau ar waith.\nAddysg a Sgiliau, Busnes y Cynulliad, Plant a phobl ifanc\tAddysg a Sgiliau, Adolygiad Donaldson, athrawon, codi safonau, hyfforddi athrawon\nJuly 12, 2013 mdauncey1\nAddysg a Sgiliau, Plant a phobl ifanc\tanghenion addysgol arbennig, anghenion ychwanegol dysgwyr, athrawon, Bil Addysg, cofrestru, Cyngor Gweithlu Addysg, cysoni, Estyn, tymhorau ysgol, ysgolion annibynnol


Gwybodaeth i Ymwelwyr | Digwyddiad yn RCT\nBe' sy' 'mlaen?\nHafan > Gwybodaeth i Ymwelwyr\nCyfleusterau ar y safle – Mae Parc Coffa Ynysangharad yn gartref i Lido Cenedlaethol Cymru, Lido Ponty a Chwarae'r Lido – y man chwarae antur am ddim. Mae'r Parc hefyd yn cynnwys Caffi Glan-y-dŵr, safle seindorf prydferth, cyfleusterau golff a thoiledau i'r cyhoedd.\nCyfleusterau oddi ar y safle – Peiriannau arian parod, tafarndai, bwytai, marchnad dan do a chanolfan siopa (o fewn 10 munud o'r parc).\nCyfleusterau i'r anabl – Bydd yr ŵyl yn cael ei chynnal mewn parc cyhoeddus, felly, mae ar agor i bawb yn ystod ei oriau agor. Mae yna lwybr tarmac o amgylch y parc. Bydd nifer o'r atyniadau sydd yna yn rhan o'r achlysur wedi'u lleoli ar y cae gan fod yno ddigon o le. Mae tir y cae yn anwastad, ac felly dyw e ddim yn llwyr hygyrch i gwsmeriaid anabl.\nLle mae'n bosibl, mae Carfan Achlysuron Cyngor RhCT yn ceisio datrys y problemau yma drwy ddefnyddio'r parc cyfan er mwyn sicrhau bod modd defnyddio/gweld/clywed y mwyafrif o'r atyniadau. Serch hynny, rhaid nodi dydy hyn ddim yn bosibl ar gyfer pob un o'r atyniadau sydd yn digwydd yn yr achlysur.\nCerdded cŵn – Mae hawl i gŵn fod yn y parc, ond rhaid iddyn nhw fod ar dennyn yn yr ardaloedd lle caiff yr achlysur ei gynnal.\nHysbysiad yr Ŵyl – Does dim hawl dod ag unrhyw un o'r eitemau canlynol i'r parc: pennau laser, tân gwyllt, alcohol, unrhyw arf gan gynnwys gwrthrychau miniog, sylweddau anghyfreithlon. Dydy'r rhestr yma ddim yn gynhwysfawr, ac mae gan staff diogelwch yr hawl i wrthod eitemau, maen nhw'n ystyried eu bod nhw'n anniogel, rhag dod ar y safle.\nAchlysur dim goddefgarwch o alcohol yw Gŵyl Cegaid o Fwyd Cymru. Caiff archwiliadau diogelwch ar hap eu cynnal ar y rheiny sy'n dod i mewn i'r Parc, a byddwn ni'n cadw llygad barcud drwy'r dydd. Os bydd staff diogelwch yr achlysur, Swyddogion Cymorth Cymunedol yr Heddlu neu unrhyw staff yr heddlu sy'n bresennol yn dod o hyd i unrhyw un o'r eitemau yma, byddan nhw'n cael eu hatafaelu. Os ydych chi'n gwrthod, byddwch chi'n cael eich anfon o'r achlysur.\nBydd ffotograffydd swyddogol y Cyngor ar y safle drwy gydol y dydd yn tynnu lluniau. Efallai y bydd y lluniau yn ymddangos ar y cyfryngau cymdeithasol neu'n cael eu defnyddio at ddefnydd marchnata er mwyn hyrwyddo'r achlysur.


BBC - Y Glannau - brwydr, bryn Glas, pilleth, Owain Glyndwr, Sir Faesyfed, Rhys Gethin Edmund Mortimer\nFaint ohonom sy'n gwybod lle mae lleoliad brwydr fawr Owain Glyndŵr sef Pilleth neu Fryn Glas? Hywel Jones fu'n ymchwilio...\n"Pwy oedd Rhys Gethin?" Dyma lyfr a gyhoeddwyd yn ddiweddar gan Gymdeithas Lyfrau Ceredigion. Y gŵr dan ystyriaeth oedd un o brif swyddogion Owain Glyndwr ac ef arweiniodd ei fyddin mewn brwydr waedlyd yn erbyn y Saeson ym Mryn Glas ym Mehefin 1402.\nFelly erbyn hyn, gwyddom rhywbeth am Rhys Gethin ond faint ohonoch sy'n gwybod ymhle mae Bryn Glas?\nCyndyn iawn ydym ni y Cymry i hysbysu safleoedd brwydrau tyngedfennol ein cenedl. Mae gan y Saeson eu Bosworth a Hastings a'r Albanwyr eu Glencoe a Bannockburn a'r safleoedd hynny wedi eu harwyddo oddiar y ffyrdd a'r traffyrdd.\nWedi cyrraedd maes y gad, mae disgrifiad manwl o'r hanes, y cynlluniau a'r tactegau a ddefnyddiwyd. Ond yng Nghymru prin iawn yw'r wybodaeth gyhoddus am frwydrau Pwysig ein hanes.\nI gyrraedd Bryn Glas rhaid teithio i Sir Faesyfed. Y ffordd fwyaf cyfleus ydi teithio ar hyd y Gororau ar yr A49 o'r Amwythig i Llwydlo (Ludlow). Cyn cyrraedd y dref hon, mae pentref bychan Bromfield. Yma rhaid troi i'r dde a dilyn yr A4113 i Drefyclo (Knighton).\nAr gyrion y dref troi i'r chwith ar y B4355 (arwydd Llanandras (Presteign), Dilyn y ffordd yma am 1.5 milltir ac yna anwybyddu arwydd Llanandras a dilyn y B4357 i Whitton (milltir).\nAr y groesffordd troi i'r dde ac wrth deithio ar hyd y ffordd yma, edrychwch am eglwys wen ar lethrau'r mynydd o'ch blaen. Dilynwch y ffordd i gyfeiriad yr eglwys ac fe ddowch i bentref bychan Pilleth. Mae'n debyg mai seisnigyn o "pwll iaith" yw ystyr y gair er fod rhai yn dadlau mai Pilalau yw'r enw cywir.\nTa waeth! O edrych ar yr eglwys fe welwch y mynydd yn codi Y tu ôl iddi a dyma ydy Bryn Glas, sef safle y frwydr rhwng Rhys Gethin ac Edmund Mortimer a reolai y Gororau ar ran brenin Lloegr.\nBu'r frwydr yn un waedlyd a threchwyd Mortimer a'i gaethiwo yn nghastell Llanllieni (Leominster) gan Owain Glyndŵr.\nCan mlynedd yn ôl, wrth aredig y tir cadarnhawyd safle'r gyflafan pan ddaethpwyd o hyd i gannoedd o esgyrn wedi eu claddu mewn bedd cyfunol.\nFel arwydd o barch, planwyd coed ifanc gan Sir Richard Green, tir feddianwr lleol, i goffau y frwydr. Erbyn heddiw mae'r coed wedi tyfu yn rhai aeddfed a thal a safant yn urddasol ar lethrau Bryn Glas ynghanol gwyrddni y caeau sydd yn eu hamgylchynu.\nOs ewch i'r eglwys fe welwch fod carreg yn y fynwent yn coffau y digwyddiad a thu mewn cewch hanes y frwydr mewn mwy o fanylder.\nMae modd gadael y fynwent a throedio heibio'r ffynnon, sydd a'i dŵr yn ôl pob tebyg, yn meddu ar y gallu i wella anhwylderau'r llygaid.\nYna dilynwch y llwybr at y coed ac at safle'r frwydr.\nEdrychwch yn ôl ar yr olygfa fendigedig o ddyffryn Afon Lugg (Llugwy ar hen fapiau) islaw.\nTrist yw meddwl nad oes unrhyw gofeb cyhoeddus yma i goffau un o frwydrau mawr ein cenedl, mewn ardal sydd ymysg yr harddaf yn ein gwlad.


Alcohol Change UK | BrewDog Hazy AF\nEin barn ar BrewDog Hazy AF.\nDoes byth wybod beth fydd cam nesaf BrewDog! Wedi ennill enwogrwydd â chwrw cryfaf erioed Prydain, maen nhw wedi cofleidio’r cyfle i fragu’n ddi-alcohol gyda sêl anghyffredin. Maen nhw wedi agor tafarn ddi-alcohol yn Llundain, ac wedi lansio’r cwrw gwelw yma.\nFel basech chi’n ei ddisgwyl o’r enw, cwrw cymylog yw hwn. Mae’n llawn hopys ond mae blas sitrws dymunol iawn yn rhoi cytbwysedd iddo. I ffyddloniaid y cwrw crefft sydd am yfed ychydig yn fwy cymedrol, fe wnaiff hwn y tro i’r dim.


Yn Gymro Cymraeg, mae Gwydion yn fargyfreithiwr profiedig sy’n arbenigo mewn cyfraith fasnachol, siawnsri a chyhoeddus.\nAg arbenigedd neilltuol mewn gwaith masnachol, tir, ymddiriedolaethau, profiant ac adolygiad barnwrol, mae llwyth achosion diweddar Gwydion wedi cynnwys cael ei arwain yn y Llys Apêl mewn anghydfod masnachol cymhleth a thymor hir rhwng gwerthwyr ceir ail-law. Hefyd mae wedi treulio llawer o’r flwyddyn yn gweithredu ar ran Ombwdsmon Gwasanaethau Cyhoeddus Cymru mewn dyfarniad o flaen Panel Dyfarnu Cymru yng Ngogledd Cymru.\nYn cael ei gymeradwyo’n gyson gan Siambrau a Phartneriaid a’r 500 Cyfreithiol, mae Gwydion yn aelod o banel cwnsleriaid Comisiwn Cynulliad Cymru mewn cysylltiad â gwaith masnachol ac eiddo. Hefyd mae’n Gwnsler Anrhydeddus i Gyngor Llyfrau Cymru.\nMae’n derbyn cyfarwyddiadau o dan Gynllun Mynediad y Cyhoedd Cyngor y Bar ac yn gwneud gwaith Ffi Amodol mewn achosion priodol.\nAddysgwyd Gwydion yn Ysgol Uwchradd Llanidloes cyn mynd i astudio’r gyfraith yng Ngholeg y Brifysgol Caerdydd ac i astudio ar gyfer y Bar yn Ysgol y Gyfraith Inns of Court. Mae’n aelod o Gymdeithas Siawnsri’r Bar ac mae’n Drysorydd Cymdeithas Cyfraith Masnach Cymru.


Kane Laver McMahon | LLYW.CYMRU\nKane Laver McMahon\nDiolch i’w brofiad yn helpu ar gynllun cymunedol, profiad gwaith mewn archfarchnad a lleoliad gwaith ar orsaf radio, mae Kane Laver McMahon wedi datblygu sgiliau cyfathrebu a gwaith tîm. Roedd y bachgen 19 oed yn unig ac yn dioddef o orbryder ar ôl symud o Luton i’r Barri.\nOnd bu rhaglen gan Ymddiriedolaeth y Tywysog trwy People Business Wales o’r Barri, yn help i Kane wella’i hyder a’i sgiliau cyflogadwyedd. Symudodd Kane ymlaen i Hyfforddeiaeth Lefel 1 gyda People Business Wales a nawr mae’n gweithio tuag at Lefel 2 mewn Lletygarwch yng Ngholeg Caerdydd a’r Fro.\n“Rwy wedi goresgyn fy mhroblemau â gorbryder a diffyg hyder. Roedd symud o Luton yn anodd ond wrth ymuno â People Business fe wnes i ffrindiau newydd a daeth fy hyder yn ôl.”


Nodiadau Cyfarwyddyd y Grant Dewisol, y Gronfa i Fusnesau dan Gyfyngiadau - Powys\nNodiadau Cyfarwyddyd y Grant Dewisol, y Gronfa i Fusnesau dan Gyfyngiadau\nMae Llywodraeth Cymru wedi lansio'r Gronfa i Fusnesau dan Gyfyngiadau i helpu busnesau ac unig fasnachwyr sydd wedi'u heffeithio'n uniongyrcholgan y cyfyngiadau ychwanegol sydd mewn lle i reoli lledaeniad Covid-19 a gyflwynwyd ym mis Rhagfyr 2020 (o'r 4ydd ar gyfer lletygarwch a rhai sectorau eraill ac yn fwy cyffredinol o'r 19eg). Diben y grant yw cynnig cymorth gyda llif arian i fusnesau a'u helpu i oroesi goblygiadau economaidd y cyfyngiadau a gyflwynwyd. Bydd y grant yn cyd-fynd â mesurau eraill i ymateb i Covid-19 i helpu busnesau, mentrau cymdeithasol a sefydliadau elusennol yng Nghymru.\nMae'r Grant Dewisol yn cael ei gynnig i fusnesau sy'n gorfod cau neu wedi dioddef yn sylweddol oherwydd y cyfyngiadau. Y busnesau hynny sy'n gallu gwneud cais yw'r rhai sy'n ateb y meini prawf yn y ddogfen ganllawiau ac yn gallu dangos gostyngiad o 40% neu fwy mewn trosiant oherwydd y cyfyngiadau.\nBusnesau sy'n ateb y meini prawf canlynol:\nBusnesau oedd yn masnachu cyn 1 Medi 2020\nBusnesau yng Nghymru\nRhaid i fusnesau cael un neu fwy o'r canlynol:\nCyfeirnod unigryw Trethdalwr HMRC\nRhif cofrestru TAW neu dystysgrif eithrio TAW (os yw'n berthnasol)\nBusnesau wedi gorfod cau neu wedi gweld cwymp o >40% mewn trosiant o ganlyniad i'r cyfyngiadau a gyflwynwyd yng Nghymru\nCwmni cyfyngedig gyda throsiant o rhwng £10,000 a £50,000\nUnig fasnachwyr / partneriaethau gyda throsiant yn llai na £85,000\nRhaid mai'r busnes yw eich unig ffynhonnell incwm (>50%)\nRhaid i fusnesau a gefnogir geisio cadw gweithwyr am 12 mis.\nDim ond un cais gan bob busnes.\nDylai busnesau fod yn masnachu'n frwd hyd at 4 Rhagfyr pan gyflwynwyd y cyfyngiadau newydd yng Nghymru a rhaid dangos tystiolaeth i gadarnhau hyn.\nNi fydd busnesau sy'n gallu hawlio Grant NDR y Gronfa i Fusnesau dan Gyfyngiadau yn cael hawlio'r grant dewisol.\nNi fydd busnesau sy'n gallu hawlio Grant Cymorth Sectorau Penodol y Gronfa Cadernid Economaidd yn cael hawlio'r grant dewisol.\nMae grant dewisol o £2,000 ar gael i helpu busnesau sydd wedi:\nGorfod cau oherwydd y cyfyngiadau cenedlaethol ar fusnesau lletygarwch.\nBydd y grant hefyd yn helpu busnesau'r cadwyn gyflenwi sy'n gysylltiedig â'r sectorau lletygarwch a rhai busnesau manwerthu sy'n amcangyfrify bydd y cyfyngiadau diweddaraf yn arwain at o leiaf gostyngiad o 40% yn eu trosiant ar gyfer mis Rhagfyr 2020 a Ionawr 2021 o'i gymharu â Rhagfyr 2019 a Ionawr 2020 (neu drosiant Medi 2020 os nad yn masnachu yn Rhagfyr 2019).\nRan llety hunanarlwyo, ni fydd eiddo'n gallu hawlio'r grant hwn os na fyddwch yn cwrdd â'r meini prawf canlynol:\nBod y llety hunanarlwyo'n gallu dangos dwy flynedd o gyfrifon masnachu'n union cyn blwyddyn ariannol bresennol y busnes.\nRhaid bod y llety hunanarlwyo wedi'i osod am gyfnod o 140 diwrnod neu fwy yn y flwyddyn ariannol 2019-20.\nRhaid i'r busnes llety hunanarlwyo fod yn brif ffynhonnell incwm y perchennog (trothwy isaf yw 50%)\nRan eiddo hunanarlwyo, mae gan awdurdodau lleol yr hawl i ofyn am ac archwilio cyfrifon busnes masnachu, rhestrau archebu a ffurflenni treth hunanasesu a gyflwynwyd i'r HMRC ar gyfer y flwyddyn ariannol yn gorffen 31 Mawrth 2019 os bydd angen tystiolaeth ychwanegol ar gyfer y meini prawf hyn.\nNi chewch hawlio'r grant hwn:\nOs ydych chi'n gymwys, neu wedi derbyn Grant NDR y Gronfa i Fusnesau dan Gyfyngiadau gan eich Awdurdod Lleol.\nRydych yn gymwys neu wedi gwneud cais am Grant Cymorth Sectorau Penodol y Gronfa Cadernid Economaidd.\nOs yw'r busnes yn cynhyrchu llai na 50% o'ch incwm. Rhaid mai'r busnes hwn yw eich prif ffynhonnell incwm.\nBydd angen i fusnesau gadarnhau y bydd y fenter dan fygythiad heb y grant hwn, ac amlinellu pam.\nBydd ceisiadau'n cael eu hystyried yn unigol a bydd y grant yn cael ei dalu ar ddisgresiwn yr Awdurdod Lleol o fewn y meini prawf sydd yn y canllawiau hyn.\nI wneud cais, dylai busnesau fynd i dudalen gwe'r Awdurdod Lleol ar y Gronfa i Fusnesau dan Gyfyngiadau. Os byddwch chi'n gymwys, byddwch yn gallu cyrraedd y ffurflen gais ar-lein, llenwi'r holl feysydd angenrheidiol ac anfon eich cais. Cofiwch fod rhaid llenwi pob rhan - bydd methu gwneud hynny'n golygu bod eich cais yn cael ei wrthod.\nY cyntaf i'r felin fydd hi o ran delio â cheisiadau. Gall hyn olygu na fyddwn yn edrych ar rai ceisiadau os yw'r gronfa wedi'i gwario'n llwyr. Bydd ymgeiswyr yn cael clywed am hyn dros e-bost.\nYr Awdurdod Lleol sydd â'r disgresiwn o ran hyd ac amodau'r gronfa.\nRhan 1 - Gwybodaeth am eich busnes\nMae'r adran hon yn gofyn am wybodaeth am eich busnes. Sicrhewch fod y manylion hyn yn gywir ac yn gyflawn. Ni fyddwn yn prosesu ffurflenni cais sydd â manylion anghyflawn neu anghywir.\nNi fydd busnesau'n gallu hawlio'r grant os ydynt o fewn un o'r categoriau canlynol:\nWedi cael eu gorfodi i gau am dorri rheolau cadw pellter cymdeithasol. Ond os yw'r busnes wedi gwneud gwelliannau a'u bod wedi cael ailagor, yna fe allant fod yn gymwys am grant (yn amodol ar ateb y meini prawf angenrheidiol)\nBusnesau a ddewisodd gau heb fod angen iddynt.\nY busnes wedi dod i ben neu wedi diddymu neu yn y broses o gael ei diddymu.\nwedi torri'r terfyn ar gymorth gwladwriaethol\nOs nad eich prif ffynhonnell incwm yw'r busnes dan sylw.\nPlease confirm or otherwise if the statement on the application form applies to your business. The local authority may request further information/documentation to evidence this estimated turnover reduction. Also in this section please tell us how the latest restrictions introduced on the 4th December will directly affect your business\nGall yr awdurdod lleol ofyn am eich cyfriflenni banc diweddaraf a gwybodaeth bellach i gadarnhau manylion eich banc a thystiolaeth o weithgaredd masnachu.\nBeth sy'n digwydd ar ol ir cais gael ei dderbyn?\nDylai ymgeiswyr nodi y gall yr Awdurdod Lleol ofyn i chi ad-dalu rhan o'r grant neu'r grant yn llawn os daw tystiolaeth yn dangos nad oedd yr ymgeisydd yn gymwys i hawlio Grant Dewisol y Gronfa i Fusnesau dan Gyfyngiadau.


Compare Bible readings for Exodus 21 in the BCN and the CEV - Bible Society\n1“Dyma'r deddfau yr wyt i'w gosod o flaen y bobl:\n2“Pan bryni Hebrëwr yn gaethwas, y mae i roi chwe blynedd o wasanaeth, ac yn y seithfed caiff fynd yn rhydd heb dalu. 3Os daeth i mewn ei hun, caiff fynd ymaith ei hun, ond os oedd yn briod, caiff ei wraig fynd ymaith gydag ef. 4Os rhydd ei feistr wraig iddo, a hithau'n esgor ar feibion neu ferched iddo, bydd y wraig a'i phlant yn eiddo i'r meistr, ac y mae'r caethwas i fynd ymaith ei hun. 5Ond os dywed y caethwas, ‘Yr wyf yn caru fy meistr a'm gwraig a'm plant, ac nid wyf am fynd ymaith’, 6yna y mae ei feistr i ddod ag ef at Dduw, a'i ddwyn at y drws neu'r cilbost, a thyllu trwy ei glust â mynawyd; wedyn, bydd y caethwas yn ei wasanaethu am byth.\n7“Pan yw gŵr yn gwerthu ei ferch i gaethiwed, ni chaiff hi fynd yn rhydd fel y gweision caeth. 8Os nad yw'n boddhau ei meistr, ac yntau wedi ei neilltuo iddo'i hun, gadawer iddi gael ei phrynu'n ôl; ond nid oes ganddo'r hawl i'w gwerthu i estroniaid, gan ei fod wedi torri cytundeb â hi. 9Os yw wedi ei neilltuo ar gyfer ei fab, y mae i'w thrin fel ei ferch ei hun. 10Os yw'r meistr yn priodi gwraig arall, nid yw i leihau dim ar fwyd y gaethferch na'i dillad na'i hawliau priodasol. 11Os yw'n methu yn un o'r tri pheth hyn, caiff y gaethferch fynd ymaith heb dalu dim arian.\n12“Pwy bynnag sy'n taro rhywun a'i ladd, rhodder ef i farwolaeth. 13Os na chynlluniodd hynny, ond bod Duw wedi ei roi yn ei afael, caiff ffoi i'r lle a neilltuaf iti. 14Os bydd rhywun yn ymosod yn fwriadol ar ei gymydog a'i ladd trwy frad, dos ag ef ymaith oddi wrth fy allor a'i roi i farwolaeth.\n15“Pwy bynnag sy'n taro'i dad neu ei fam, rhodder ef i farwolaeth.\n16“Pwy bynnag sy'n cipio rhywun i'w werthu neu i'w gadw yn ei feddiant, rhodder ef i farwolaeth.\n17“Pwy bynnag sy'n melltithio'i dad neu ei fam, rhodder ef i farwolaeth.\n18“Pan yw rhai'n cweryla, ac un yn taro'r llall â charreg neu â'i ddwrn, a hwnnw'n gaeth i'w wely, ond heb farw, 19ac yna'n codi ac yn cerdded oddi amgylch â'i ffon, ystyrier y sawl a'i trawodd yn ddieuog; nid oes rhaid iddo ond ei ddigolledu am ei waith, a gofalu ei fod yn holliach.\n20“Pan yw rhywun yn taro'i gaethwas neu ei gaethferch â ffon, a'r caeth yn marw yn y fan, cosber y sawl a'i tarodd. 21Ond os yw'r caeth yn byw am ddiwrnod neu ddau, na fydded cosbi, oherwydd ei eiddo ef ydyw.\n22“Pan yw dynion wrth ymladd â'i gilydd yn taro gwraig feichiog, a hithau'n colli ei phlentyn, ond heb gael niwed pellach, y mae'r dyn i dalu'r ddirwy sy'n ddyledus i'w gŵr ac a bennwyd gan y barnwyr. 23Ond os bu niwed pellach, yr wyt i hawlio bywyd am fywyd, 24llygad am lygad, dant am ddant, llaw am law, troed am droed, 25llosgiad am losgiad, clwyf am glwyf, a chlais am glais.\n26“Pan yw rhywun yn taro llygad ei gaethwas neu ei gaethferch, a'i ddifetha, y mae i ollwng y caeth yn rhydd o achos y llygad. 27Os yw'n taro allan ddant ei gaethwas neu ei gaethferch, y mae i ollwng y caeth yn rhydd o achos y dant.\n28“Pan yw ych yn cornio gŵr neu wraig i farwolaeth, llabyddier yr ych, ac nid yw ei gig i'w fwyta; ond ystyrier y perchennog yn ddieuog. 29Ond os bu'r ych yn cornio yn y gorffennol, a'r perchennog wedi ei rybuddio ond eto heb gadw'r ych dan reolaeth, a hwnnw'n lladd gŵr neu wraig, llabyddier yr ych a rhoi ei berchennog i farwolaeth. 30Os pennir pridwerth, y mae i dalu am ei fywyd yn llawn yn ôl y pridwerth a bennir. 31Os yw'r ych yn cornio mab neu ferch, y mae'r un rheol yn dal. 32Os yw'r ych yn cornio caethwas neu gaethferch, y mae ei berchennog i dalu i'r meistr ddeg sicl ar hugain o arian, ac y mae'r ych i'w labyddio.\n33“Pan yw rhywun yn gadael pydew ar agor, neu'n cloddio pydew a heb ei gau, ac ych neu asyn yn syrthio iddo, 34y mae perchen y pydew i wneud iawn amdano trwy dalu arian i berchen yr anifail; ond ei eiddo ef fydd yr anifail marw.\n35“Pan yw ych rhywun yn cornio ac yn lladd ych ei gymydog, yna y maent i werthu'r ych byw, a rhannu'r arian a geir amdano; y maent hefyd i rannu'r ych marw. 36Ond os yw'n hysbys fod yr ych wedi cornio yn y gorffennol, a'i berchennog heb ei gadw dan reolaeth, y mae ef i dalu'n ôl yn llawn, a rhoi ych am ych; ond ei eiddo ef fydd yr anifail marw.


Cyngor Celfyddydau Cymru | Tanio Talent\nMae rôl yr Urdd yng Ngrym y Fflam yn cynnwys Cwmni Theatr yr Urdd, Neges Heddwch ac Ewyllys Da 2012, a Chystadlaethau Celf, Dylunio a Thechnoleg Eisteddfod Genedlaethol yr Urdd Eryri 2012.\nErs ei sefydlu yn 2010 mae Cwmni Theatr yr Urdd ar ei newydd wedd wedi cynnig profiadau arbennig a chyfle i feithrin sgiliau thechnegau newydd i dros 150 o bobl ifanc. Bwriad y cynllun yw galluogi aelodau’r Cwmni i hyfforddi o dan arweiniad amrywiaeth o artistiaid creadigol, proffesiynol ac i ddefnyddio arddulliau perfformio cyfoes i greu theatr ddeinamig yn y Gymraeg. Penllanw'r cynllun yn 2012 yw ‘Sneb yn Becso Dam’ - drama gerdd newydd wedi ei seilio ar record hir Edward H Dafis o’r un enw.\nThema y sioe gerdd wreiddiol hon fydd y tyndra sydd yn wynebu pobl ifanc wrth ddewis rhwng bywyd y dref a bywyd cefn gwlad, rhwng gwarchod etifeddiaeth a llunio Cymru gyfoes yr unfed ganrif ar hugain.\nFe fydd 3 perfformiad yn 2012 yn y lleoliadau canlynol:\n11 Gorffennaf – Theatr y Lyric, Caerfyrddin\n13 Gorffennaf – Theatr Sherman Cymru, Caerdydd\n16 Gorffennaf – Gogledd Cymru, lleoliad i’w gadarnhau\nHoffem hefyd ddiolch i Goleg Prifysgol y Drindod Dewi Sant am eu nawdd i’r cynllun hwn.\nAm fwy o wybodaeth ewch i www.urdd.org/eisteddfod/theatr-ieuenctid neu ffonio 01678 541 015\nGweld ychydig o waith paratoadol Cwmni Theatr yr Urdd yma: www.youtube.com/user/celfyddydau#p/c/763C66703E24B3FB\nNeges Heddwch ac Ewyllys Da 2012\nPerfformiad arbennig o Neges Heddwch ac Ewyllys Da 2012 gan bobl ifanc Eryri, wedi ei seilio ar ddelfrydau’r Gemau Olympaidd a Pharalympaidd.\nErs 1922 mae’r broses o anfon neges ar ran bobl ifanc Cymru i bobl ifanc yng ngweddill y byd wedi bod yn ysgogi ac yn ysbrydoli gweithgarwch dyngarol a rhyngwladol. Rhoddwyd y cyfrifoldeb ym mhumdegau’r ganrif ddiwethaf i Urdd Gobaith Cymru gyhoeddi Neges Heddwch ac Ewyllys Da yn flynyddol ar ddydd Ewyllys Dda, 18 Mai, sef dyddiad y gynhadledd heddwch gyntaf yn yr Hâg yn 1899. Ers hynny mae grwpiau o bobl ifanc wedi derbyn y cyfrifoldeb i greu’r neges, ei pherfformio ynghyd â’i chyfieithu i nifer fawr o ieithoedd i’w dosbarthu i bobl ifanc y byd.\nEleni fe fydd 30 o bobl ifanc Eryri yn creu a chynhyrchu neges arbennig iawn a fydd yn cael ei pherfformio am y tro cyntaf ar y 18fed o Fai ar gopa’r Wyddfa.\nAm fwy o wybodaeth ewch i www.urdd.org/neges\nCystadlaethau Celf, Dylunio a Thechnoleg Eisteddfod Genedlaethol yr Urdd Eryri 2012\nEisteddfod Genedlaethol yr Urdd yw un o wyliau cystadleuol celfyddydol ieuenctid mwyaf Ewrop sy'n atynnu miloedd o gystadleuwyr ac ymwelwyr bob blwyddyn. Yn 2012, bydd Eisteddfod Genedlaethol yr Urdd ar dir Coleg Meirion Dwyfor Glynllifon ger Caernarfon rhwng 4ydd a'r 9fed o Fehefin ac fe fydd ffocws arbennig i gystadlaethau Celf, Dylunio a Thechnoleg yr Eisteddfod.\nY thema eleni fydd Symud, Cyffro neu Dathlu, thema sy’n ddrych i fwrlwm y Gemau Olympaidd a Pharalympaidd yn Nghymru. Mae’n destun sy’n siŵr o ddal dychymyg y 10,000 o blant a phobl ifanc fydd yn cystadlu mewn dros 160 o gystadlaethau.\nYn ystod tymor yr Hydref fe fydd y cystadleuwyr yn cychwyn ar y gwaith o ddylunio a chreu’r darnau, o waith gwehyddu i ffotograffiaeth a chrochenwaith i enwi ond ychydig.\nYn dilyn cystadlaethau cylch a rhanbarthol fe fydd y gwaith buddugol yn cael ei feirniadu fis Ebrill 2012 ac yna eu harddangos mewn Pafiliwn arbennig ar faes yr Eisteddfod.\nAm restr lawn o’r testunau neu i gystadlu ewch i www.urdd.org/eisteddfod


Bydd cysylltiadau Ysgol Rheolaeth yn helpu i annog Cenhedlaeth newydd i greu ffyniant economaidd yng Nghymru - GOV.UK\nBydd cysylltiadau Ysgol Rheolaeth yn helpu i annog Cenhedlaeth newydd i greu ffyniant economaidd yng Nghymru\n(http://www.swyddfa.cymru.gov.uk/files/2011/04/CG-opens-UWIC-School-of-Management-080411.jpg) Heddiw, (dydd Gwener 8fed Chwefror 2011), roedd…\nHeddiw, (dydd Gwener 8fed Chwefror 2011), roedd Ysgrifennydd Gwladol Cymru, Cheryl Gillan, yn ol yn Llandaf lle cafodd ei geni a’i magu, ond ar drywydd busnes swyddogol y tro hwn - i agor adeilad Ysgol Rheolaeth newydd yn Athrofa Prifysgol Cymru, Caerdydd (UWIC).\nRoedd Mrs Gillan yn annerch cynulleidfa o arweinwyr busnes ac academyddion ac yn pwysleisio’r cysylltiadau cryf rhwng addysg a busnes yn UWIC, yn ogystal a buddsoddiad economaidd, mentergarwch a thwf, cyn dadorchuddio plac i ddathlu agor yr adeilad newydd yng nghampws Llandaf.\nMae’r cyfleuster newydd yn cael ei noddi gan fusnesau fel Admiral, Paramount, Deloitte, ACCA, John Lewis a BT, yn ogystal a sefydliadau lleol fel Gofal Iechyd y Fro, y Cardiff Devils ac Undeb Credyd Caerdydd. Byddant hefyd yn darparu darlithwyr gwadd a lleoliadau gwaith o safon uchel i fyfyrwyr yn yr Ysgol Rheolaeth.\nDywedodd Mrs Gillan: “Drwy gydweithio, rwy’n siŵr y bydd yr Ysgol Rheolaeth newydd hon a’i phartneriaid busnes, yn helpu i annog cenhedlaeth newydd i greu ffyniant economaidd yng Nghymru. Mae’r amrywiaeth o gwmniau a sefydliadau lleol sydd wedi gweithio gydag UWIC i greu’r cyfleuster Ysgol Rheolaeth newydd hon yn drawiadol ac yn amrywiol, ac yn dangos bod UWIC mewn sefyllfa dda i ddarparu addysg yn y 21ain ganrif.\n“Bydd y partneriaethau hyn yn ehangu’r cyfleoedd astudio a phrofiad gwaith ar gyfer myfyrwyr rheolaeth yma yng Nghaerdydd, ac yn helpu i ddatblygu’r genhedlaeth nesaf a fydd yn creu ffyniant economaidd yng Nghymru.”\nYchwanegodd Ysgrifennydd Cymru: “Mae UWIC eisoes wedi mwynhau cysylltiadau cryf a’r gymuned fusnes leol ers dros 15 mlynedd, gan weithio’n agos ochr yn ochr a dros 6,000 o fudiadau ledled Cymru, a helpu i ddatblygu dros 500 o eitemau, o greu cynnyrch i’w lansio yn y farchnad. Mae hon yn enghraifft ardderchog o gydweithio rhwng busnesau ac addysg, a gwn y bydd y cyfleusterau newydd hyn yn parhau i adeiladu ar y cysylltiadau hyn.\n“O noddi ystafelloedd addysgu a theatrau darlithio, i ddarparu siaradwyr gwadd a lleoliadau gwaith, mae partneriaid busnes mawr UWIC, megis Paramount, Admiral, Deloitte a BT, yn ogystal a phartneriaid lleol fel Gofal Iechyd y Fro ac Undeb Credyd Caerdydd, yn chwarae eu rhan i sicrhau bod myfyrwyr yma yng Nghaerdydd mewn sefyllfa dda i ddod yn entrepreneuriaid, yn arweinwyr busnes, ac yn rheolwyr y dyfodol.\nBydd adeilad Ysgol Rheolaeth UWIC yn darparu cyfleusterau ar gyfer 160 o saff a 2000 o fyfyrwyr dros bedwar llawr. Mae hyn yn cynnwys dwy theatr ddarlithio fawr gyda systemau clyweledol, tair theatr ddarlithio sy’n debyg i rai Harvard, mannau trafod, amrywiaeth o ardaloedd dysgu ac addysgu ffurfiol ac anffurfiol, ystafelloedd TG, caffi gyda gardd deras, cegin hyfforddi gydag offer priodol, bar a bwyty a chyfleusterau ymchwil a menter blaengar.\nCyhoeddwyd ar 8 April 2011


Datganiad Ysgrifenedig: Argaeledd brechlynnau’r ffliw | LLYW.CYMRU\nDatganiad Ysgrifenedig: Argaeledd brechlynnau’r ffliw\nY RHAGLEN BRECHU PLANT RHAG Y FFLIW\nRwy’n ysgrifennu i hysbysu Aelodau, oherwydd ffactorau y tu hwnt i'n rheolaeth, y caiff y rhaglen imiwneiddio rhag y ffliw mewn ysgolion cynradd ar gyfer plant 4-10 oed ei had-drefnu oherwydd oedi o ran cyflenwi’r brechlyn.\nMae Iechyd Cyhoeddus Lloegr, sy'n gyfrifol am gaffael y brechlynnau ar ran y DU, wedi ein hysbysu y bydd oedi o ran rhai cyflenwadau o'r brechlyn chwistrell trwyn (Fluenz Tetra®) a ddefnyddir yn y rhaglen brechu plant rhag y ffliw. Bydd yr oedi yn effeithio ar gyflenwadau a oedd i fod i gyrraedd yn ystod mis Tachwedd. Mae'r oedi wedi ei achosi gan faterion sy'n ymwneud â chynnal profion rheolaidd gan y gweithgynhyrchwr, ac nid yw'n ymwneud â diogelwch y brechlyn na'i effeithiolrwydd. Nid yw'r brechlyn ar gael o gyflenwr arall.\nEr mwyn sicrhau nad yw'r oedi o ran cyflenwi'r brechlyn yn effeithio ar y rheini sydd fwyaf agored i niwed, mae'r Prif Swyddog Meddygol wedi ysgrifennu at fyrddau iechyd a Phwyllgor Ymarferwyr Cyffredinol Cymru i ofyn iddynt ail-flaenoriaethu brechu ym maes gofal sylfaenol plant:\n2 a 3 oed\n2 i 17 oed mewn grŵp risg clinigol (gan gynnwys y rheini a fyddai fel arfer yn cael brechlyn yn yr ysgol).\nDechreuodd y broses o archebu brechlynnau ffliw plant ar gyfer gofal sylfaenol ar 18 Hydref, ac mae digon o stoc a threfniadau nas effeithiwyd arnynt i ddanfon cyflenwadau i sicrhau y caiff yr elfen hon o'r rhaglen ei chwblhau. Er mwyn diogelu pob plentyn mewn grwpiau risg clinigol yn y ffordd orau bosibl, mae'r Prif Swyddog Meddygol wedi gofyn i feddygon teulu frechu'r grwpiau hyn â blaenoriaeth cyn gynted â phosibl.\nMae byrddau iechyd eisoes wedi cael dros 80,000 o ddosau o'r brechlyn ar gyfer y rhaglen brechu mewn ysgolion erbyn y gwyliau hanner tymor - mae hynny'n ddigon ar gyfer 46% o gyfanswm nifer y plant a frechwyd mewn ysgolion y llynedd. Mae'n bosibl y gall Lloegr barhau â'u rhaglen brechu mewn ysgolion am gyfnod hwy, ond mae hynny oherwydd yn gyfrannol y byddant wedi defnyddio llai o'r stoc a ddyrannwyd yn gyfrannol iddynt ym mis Hydref.\nRwy'n rhagweld y bydd y dyraniad llawn o frechlynnau ar gyfer Cymru yn cyrraedd yn ystod y tymor, ac y bydd y rhaglen brechu mewn ysgolion yn ailddechrau cyn gynted â bod cyflenwadau digonol ar gael. Gall fyrddau iechyd y mae brechlynnau ar gael eisoes ganddynt mewn fferyllfeydd barhau â'r rhaglen brechu mewn ysgolion am gyhyd â phosibl, neu ddefnyddio'r stoc i gynorthwyo practisau cyffredinol.\nMae'r Prif Swyddog Meddygol wedi gofyn i fyrddau iechyd aildrefnu'r sesiynau brechu mewn ysgolion hynny a gaiff eu gohirio, a sicrhau bod anghenion rhieni o ran gwybodaeth leol yn cael eu diwallu. Mae Iechyd Cyhoeddus Cymru wedi datblygu deunyddiau i fod o gymorth i fyrddau iechyd a phractisau yn ystod y cyfnod hwn, gan gynnwys templedi llythyrau ac atebion i Gwestiynau Cyffredin.\nEr bod y sefyllfa hon yn anffodus ac yn heriol, ein blaenoriaeth yw diogelu cynifer o blant â phosibl rhag effeithiau'r ffliw, a helpu i atal y ffliw rhag lledaenu yn y gymuned i unigolion eraill sy'n agored i niwed.\nMae'n bosibl bod aelodau hefyd yn ymwybodol y bu oedi o ran argaeledd brechlyn pedwarfalent a gynhyrchir gan Sanofi, sef brechlyn a argymhellir ar gyfer oedolion o dan 65 oed sy'n wynebu risg. Mae'r oedi o ran cyhoeddi cyfansoddion y brechlyn ar gyfer y gaeaf hwn wedi rhoi pwysau ychwanegol ar weithgynhyrchwyr i gynhyrchu'r miliynau o frechlynnau sydd eu hangen ar gyfer hemisffer y gogledd erbyn yr adeg arferol. Mae hyn wedi cael mwy o effaith ar y brechlynnau hynny sy'n cymryd mwy o amser i'w cynhyrchu, ac mae hyn wedi arwain at anfon cyflenwadau fesul cam i bractisau.\nMae brechlynnau ffliw i'w chwistrellu yn cael eu harchebu gan bractisau cyffredinol a fferyllfeydd yng Nghymru yn uniongyrchol o'r gweithgynhyrchwyr neu'r cyflenwyr; nid ydynt yn cael eu cyflenwi drwy'r GIG. Roedd brechlynnau eraill ar gyfer pobl o dan 65 oed sy'n wynebu risg ar gael i'w harchebu, ac nid oes oedi o ran y cyflenwadau hynny. Nid yw hyn wedi effeithio ar frechlynnau i bobl dros 65 oed ychwaith.\nNid yw'r ffliw yn dueddol o ddechrau mynd ar led tan tua chanol mis Rhagfyr, ond rwy'n gwerthfawrogi bod unrhyw oedi o ran cael y brechlyn yn peri pryder. Os nad oes brechlyn addas ar gael mewn meddygfeydd meddygon teulu, dylai unigolion sydd mewn grwpiau sy'n wynebu risg ystyried cael y brechlyn mewn fferyllfa leol sy'n cynnig gwasanaeth brechu rhag y ffliw y GIG.\nRwy'n cydnabod yr effaith y mae oedi o ran cyflenwadau brechlynnau yn ei chael ar gyflawni'r ymgyrch brechu rhag y ffliw. Rwy'n ddiolchgar am gymorth staff practisau cyffredinol, y gwasanaeth nyrsio mewn ysgolion a staff y GIG yn ystod y cyfnod heriol hwn.


Archesgob yn bwrw golwg yn ôl ar gyfarfod Archesgobion 2017 - Yr Eglwys yng Nghymru Archesgob yn bwrw golwg yn ôl ar gyfarfod Archesgobion 2017 – Yr Eglwys yng Nghymru\nArchesgob yn bwrw golwg yn ôl ar gyfarfod Archesgobion 2017\n“Roedd yn un o’r cyfarfodydd mwyaf teimladwy, un o’r pwysicaf ac un o’r cyfarfodydd gorau o unrhyw fath i mi gael y fraint a’r cyfle i’w mynychu drwy gydol fy ngweinidogaeth ordeiniedig.”\nMewn ffilm newydd mae John Davies, Archesgob Cymru, yn bwrw golwg yn ôl ar gyfarfod diweddar Archesgobion y Cymun Anglicanaidd yng Nghaergaint.\nDywedodd fod y trafodaethau yn canolbwyntio ar yr heriau sy’n wynebu eglwysi ar draws ein Cymun, yn arbennig felly ansicrwydd bwyd, erledigaeth Cristnogol, yr argyfwng ffoaduriad ac effaith newid yn yr hinsawdd. Yn hytrach na’r anghydweld a ddisgwylid am briodas yr un rhyw, dywedodd yr Archesgob John fod yr “ymdeimlad o deulu o bob rhan o’r byd, yn gwneud ei orau glas i dystio Teyrnas Dduw yn ddiriaethol a theimladwy iawn.”\nGan bwysleisio hyn, ychwanegodd yr Archesgob i’r trafodaethau hynny am berthnasoedd un-rhyw a gynhaliwyd, gael eu cynnal heb ddrwgdeimlad, mewn awyrgylch onest a pharchus, gyda’r rhai a anghytunai gydag eraill yn gwrando mewn modd didwyll a chyfeillgar.\nYchwanegodd, “Cafodd y cyfarfod ei wreiddio yn y cylch dyddiol o addoli yng Nghadeirlan Caergaint ac fe wnaeth hynny helpu pobl i ddeall eu bod yn rhan o deulu mewn treftadaeth gyfoethog a fedrai eistedd o amgylch bwrdd mewn cyfeillach gariadus, hyd yn oed yn cael sgyrsiau anodd, ac mae hynny’n rhywbeth yr af ag ef ymaith gyda mi a’i gadw yn fy nghof am amser maith iawn.”\nCynhaliwyd y Cyfarfod Archesgobion 2017 ym mis Hydref. Mwy o wybodaeth\nThis was posted on 22 Tachwedd 2017.


Hanes Hiraethog – Yr 20fed ganrif hyd heddiw - Hiraethog\nRydych chi yma: Yr Ardal > Hanes Hiraethog > Yr 20fed ganrif hyd heddiw\nHanes Hiraethog – Yr 20fed ganrif hyd heddiw\nYn yr 20fed ganrif y gwelwyd y newidiadau mwyaf yn Hiraethog, gan lunio llawer o’r tirlun a welwn heddiw. Ar ddechrau’r 20fed ganrif, defnyddiwyd y tir uchel ar gyfer saethu grugieir - a heddiw gallwch weld lle’r oedd y meysydd saethu, y waliau cerrig, ac olion y porthdy saethu unig wrth i chi gerdded ar Fynydd Hiraethog.\nDechreuwyd plannu coedwig gonifferaidd enfawr o 100km2 ar dir uchel a ffermydd diffaith, gan gysylltu coetiroedd presennol. Heddiw, mae Coedwig Clocaenog yn gartref i nifer fawr iawn o rywogaethau o fywyd gwyllt yn cynnwys y rugiar ddu brin, ac mae’n debygol mai dyma gadarnle olaf y boblogaeth fwyaf o wiwerod coch yng Nghymru, ac mae’n ganolbwynt ar gyfer mwynhau cerdded, beicio mynydd a marchogaeth ceffylau, a chael profiad cyffredinol o’r hyn sydd gan yr awyr agored i’w gynnig.\nDechreuwyd hefyd ar y gwaith o adeiladu’r argae ar gyfer Llyn Alwen ar ddechrau’r 1990au. Roedd hwn yn brosiect mor fawr fel y bu’n rhaid codi pentref dros dro ar gyfer y gweithlu o 100, ac agorwyd ysgol ar gyfer tua 60 o blant. Dechreuodd gwaith ar y llyn mwy, Llyn Brenig, yn llawer mwy diweddar yn 1973 a pharhau am dair blynedd.\nHeddiw, mae’r ddwy gronfa ddwr yn cyflenwi dwr i gartrefi ar draws Gogledd Cymru, yn ogystal â rheoli llif Afon Dyfrdwy. Mae Llyn Alwen a Llyn Brenig yn lleoedd gwych ar gyfer pysgota, cerdded, beicio mynydd a chael picnic a hefyd ar gyfer gweld bywyd gwyllt yn gynnwys adar rhostir a gloÿnnod byw.\nY datblygiad diweddaraf yn yr ardal fu cyflwyno tyrbinau gwynt ar draws Mynydd Hiraethog – sy’n ychwanegiad cyfoes, a’r bennod ddiweddaraf yn y tirlun newidiol hwn.


Rheoliadau Dwr Oer (BPEC) (Rhan Amser) - Grŵp Colegau NPTC\nRheoliadau Dwr Oer (BPEC) (Rhan Amser)\nMae’r cwrs hwn yn ymdrin â Rheoliadau Cyflenwad Dwr (Ffitiadau Dwr) 1999 (Cymru a Lloegr). Mae’n addas os ydych chi angen dealltwriaeth o reoliadau dwr ac is-ddeddfau dwr fel rhan o’ch swydd, yn enwedig os ydych chi am ddod yn blymwr neu’n gontractwr cymeradwy.\nBydd cwblhau’r cwrs hwn yn mynd tuag at rai o’r gofynion mynediad sy’n ofynnol i ymuno â chynllun person cymwys e.e. (APHC, WRAS, Ciphe, WaterSafe).\n– Pam y sefydlwyd y rheoliadau\n– Beth gafodd y rheoliadau ei sefydlu i’w atal\n– Y rheoliadau, y gyfraith a sut mae’n berthnasol i chi\n– Bylchau aer atal llif cefn\n– Dyfeisiau mecanyddol atal llif cefn\n– Arferion hylan\n– Adnabod pibellau\n– Systemau taenellu\n– Lleoliadau prif gyflenwad dwr\n– Gofynion gosod CWSC\nRhaid bod yn gweithio yn y diwydiant Plymio.\nMae'r cwrs hwn ar gyfer unrhyw un sy'n gweithio gyda dwr oer. Gallwch ddefnyddio'r cymhwyster hwn i wneud cais am aelodaeth o gynllun person cymwys, gan alluogi gweithredwyr i hunan-dystysgrif i ddeiliad ty ac ymgymerwr dwr.\nMae'r cwrs hwn yn £195 y pen. Mae cyllid ar gael ar gyfer y cwrs hwn yn amodol ar gymhwysedd. cysylltwch â ni i ddarganfod mwy.\nByddwch yn dysgu trwy gyflwyniadau, trafodaeth, Holi ac Ateb ac arholiad llyfr agored. Cynhwysir deunyddiau dysgu.